Маҳалла халқимизга янада халқчил янада яқин, тузилмага айланади\nМаҳалла жамиятда тинчлик-тотувлик, ўзаро ҳурмат, меҳр-оқибат ва ҳамжиҳатликни мустаҳкамлаш, миллий урф-одат ва қадриятларни асраб-авайлаш, оилалар жипслигини таъминлаш, соғлом ва баркамол авлодни тарбиялаш, аҳолининг кундалик муаммоларини ҳал этишда халқимизга энг яқин ижтимоий тузилма ҳисобланади.\nБироқ, тан олиш лозим, сўнгги вақтларда соҳада бир қатор муаммолар йиғилиб қолганди. Хусусан, фуқаролар йиғинларининг моддий-техник базасини мустаҳкамлаш, фаолият самарадорлигини ошириш, кадрлар малакасини юксалтириш, бир сўз билан айтганда, маҳаллани халқнинг энг яқин маслакдошига айлантириш муҳим вазифалардан эди.\nПрезидент Шавкат Мирзиёевнинг жорий йил 2 апрелдаги «Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида»ги фармони бу борадаги муаммоларга ечим топишда муҳим қадам бўлди.\nМиллий матбуот марказида Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши томонидан мазкур фармон мазмун-моҳиятига бағишлаб ўтказилган брифингда Республика кенгаши бошқаруви раиси Шавкат Жавлонов ҳужжатда белгиланган вазифалар, амалга оширилиши лозим бўлган ишлар ва яратилган имкониятлар хусусида батафсил маълумот берди.\nТаъкидланганидек, мазкур фармон маҳалланинг жамият бошқарувидаги ўрни ва фаолияти самарадорлигини ошириш, фуқаролар йиғинлари ишини ташкил этишнинг замонавий механизмларини жорий қилиш, соҳага малакали, бой ҳаётий тажрибага эга ва фидойи кадрларни жалб этишда муҳим дастуриламал ҳужжат бўлди.\nШунингдек, фармонда Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларига фуқаролар йиғинлари томонидан фойдаланиб келинаётган давлат мулки бўлган биноларни бириктирилган ер майдонлари билан биргаликда хатловдан ўтказиш, уларни белгиланган тартибда фуқаролар йиғинларига мулк ҳуқуқи билан берилишини ҳамда ҳар чоракда тасдиқланган график асосида ҳудудий марказларда «Маҳалла маркази» мажмуалари ва намунавий лойиҳалар асосида фуқаролар йиғинлари биноларини қуриш, реконструкция қилиш, таъмирлаш ҳолати тўғрисида ахборот бериб бориш тоширилди.\nФармон ижросини таъминлаш натижасида, биринчи навбатда, маҳалланинг жамият бошқарувидаги ўрни ва аҳамияти янада мустаҳкамланади, иккинчидан, фуқаролар йиғинларининг аҳоли билан ишлаш ва ўзаро ҳамкорлик тизими тубдан такомиллаштирилади, учинчидан, фуқаролар йиғинлари раислари ва масъул котибларининг ойлик маошлари кўпайиши эвазига улар фаолиятининг самарадорлиги оширилади.\nБир сўз билан айтганда, янги фармон маҳалла фаоллари учун чинакам ваколат, имконият ва масъулият берди. Бу ишонч ва масъулиятни эса фақатгина фидойи меҳнат билан оқлаш, маҳалла институтини ҳар томонлама ривожлантириш, уларнинг иш фаолиятини янада жонлантиришга хизмат қилади.\nБрифингда оммавий ахборот воситалари ходимлари ва маҳаллалар фаолларини қизиқтирган саволларга атрофлича жавоб берилди.\nЯнги фармон келажакка ишонч уйғотди\nФуқароларнинг ўзини ўзи бошқариш органлари фаолиятини мувофиқлаштириш бўйича Қашқадарё вилояти кенгаши раисининг диний-маърифий масалалар бўйича ўринбосари:\n— Таъкидлаш жоиз, Фуқароларнинг ўзини ўзи бошқариш органлари фаолиятини мувофиқлаштириш бўйича Қашқадарё вилояти кенгашига маҳаллалардан тушган мурожаат ва аризаларнинг аксарияти маҳалла биноси учун жой ажратиш билан боғлиқ. Чунки айрим ҳудудларда йиғин маъмурий бинолари йўқлиги ёки зарур шароитлар яратилмагани оқибатида маҳалла фаоллари ва фуқаролар учун турли ноқулайликлар юзага келаётганди. Мазкур фармон билан ушбу муаммоларга ечим топилади.\nХусусан, Қашқадарё вилоятида айни пайтда 767 та маҳалла фуқаролар йиғини мавжуд. Уларнинг аксарияти ўз биносига эга бўлмагани боис турли ташкилотларда ижарада «ўтирарди». Эндиликда фармон билан маҳалла фуқаролар йиғинлари томонидан фойдаланиб келинаётган давлат мулки бўлган биноларни бириктирилган ер майдонлари билан биргаликда хатловдан ўтказиб, белгиланган тартибда фуқаролар йиғинларига мулк ҳуқуқи билан берилиши кўзда тутилди. Шунингдек, туманлар ва шаҳарлар марказларида «Маҳалла маркази» мажмуалари ва фуқаролар йиғинлари бинолари намунавий лойиҳалар асосида қурилади. Шароит яхши бўлса, муаммоларга ечим топиш, аҳоли мурожаатлари билан ишлашда самарага эришилади.\nФармоннинг энг муҳим жиҳатларидан яна бири шуки, эндиликда маҳалла раисларининг мажбурияти билан бир қаторда ваколатлари ҳам кенгайтирилади. Бу орқали маҳалла фаоллари ўз мажбурият ва вазифаларида белгиланган юмушлар билангина шуғулланадилар. Хусусан, фармонда Фуқароларнинг ўзини ўзи бошқариш органлари фаолиятини мувофиқлаштириш бўйича Қорақалпоғистон Республикаси, вилоятлар, Тошкент шаҳар ва туман (шаҳар) кенгашлари ҳамда фуқаролар йиғинлари ходимларини уларнинг вазифалари ва фаолият йўналишлари билан боғлиқ бўлмаган йиғилишлар ва бошқа тадбирларга жалб қилиш, уларнинг фаолиятига асоссиз аралашиш, тааллуқли бўлмаган вазифаларни юклаш тақиқланди. Шунингдек, фуқаролар йиғинлари балансида бўлган биноларни бошқа шахсларга бириктириш ёки асоссиз равишда олиб қўйишга чек қўйилди.\nБир сўз билан айтганда, мазкур фармон халқнинг давлатга, маҳалла фуқаролар йиғинига ишончини оширишга хизмат қилади. Эртасига ишонган эл эса яратиш йўлида меҳнат қилади, куч ва вақт сарфлайди.\nМаҳалла ҳаётидаги муҳим ўзгариш\nФуқароларнинг ўзини ўзи бошқариш органлари фаолиятини мувофиқлаштириш бўйича Навоий вилоят кенгаши раисининг биринчи ўринбосари:\n— Ушбу фармон соҳани янада ривожлантириш, моддий-техник базани мустаҳкамлаш, тизимда ишлар самарадорлигини ошириш, фуқароларнинг ўзини ўзи бошқариш органларида меҳнат қилаётган фидойи кишиларни моддий ва маънавий жиҳатдан қўллаб-қувватловчи муҳим ҳужжат бўлди.\nҲужжатда аҳоли мурожаатлари ва муаммоларини аниқлаш ҳамда ҳал этишда «маҳалла – сектор – халқ қабулхонаси – маҳалла» принципи асосидаги ҳамкорлик тизимининг жорий этилгани аҳоли билан янада самарали ишлаш имконини беради. Ҳар қандай муаммо лоқайдлик, эътиборсизлик туфайли юзага келишини инобатга олсак, Юртбошимизнинг ушбу фармони ижро этувчи органларни аҳоли билан яқин ва ҳамжиҳатликда ишлашга, ўзаро ҳамкорликни мустаҳкамлашга хизмат қилади. Эндиликда аҳолини қийнаётган муаммо ва масалаларни ҳал этиш «қулоққа чалинган» гаплар асосида эмас, балки бевосита уйма-уй юриб, кенг жамоатчилик иштирокида кўриб чиқиш тизимининг амалга татбиқ қилингани масъуллар зиммасидаги масъулиятни янада оширади. Айниқса, фуқаролар йиғинлари ҳузуридаги жамоатчилик комиссиялари фаолиятини такомиллаштириш мақсадида янги лавозимлар жорий этилгани, «Кексалар маслаҳати» гуруҳлари ташкил этиш ва улар учун яратилган шароитлар фаолият самарадорлигини ошириш, нафақат муаммоларни кўтариб чиқиш, балки уларни бартараф этишда бевосита иштирок этиш, рағбатлантириш ёки интизомий жавобгарликка тортиш сингари ваколатлар берилгани айни муддао бўлди.\nЯна бир муҳим жиҳати, фуқаролар йиғинлари ходимлари билан меҳнат шартномаларини тузиш ва бекор қилиш фуқароларнинг ўзини ўзи бошқариш органлари фаолиятини мувофиқлаштириш бўйича туман, шаҳар кенгашлари томонидан амалга оширилиши ҳам соҳа ривожида муҳим омил. Сир эмас, айрим жойларда фуқаролар йиғинлари фаолиятига маҳаллий ҳокимлик вакилларининг асоссиз аралашуви туфайли кадрлар қўнимсизлиги билан боғлиқ ҳолатлар учраб турар эди.\nМуаммолар ўз вақтида бартараф этилади\nСирдарё вилояти Янгиер шаҳридаги «Обод юрт» маҳала фуқаролар йиғини раиси:\n— Ўзбекистон Республикаси Президентининг юқоридаги фармонини ўқиб, беҳад қувондим. Мазкур ҳужжат маҳалла раисларини узоқ йиллардан бери ўйлантириб келаётган масалаларни ўзида ифода этгани билан янада аҳамиятли бўлди.\nТан олиш лозим, шу вақтгача маҳалла раисларига бир қатор вазифалар юклатилган, бироқ мавжуд муаммолар ечимида имкониятлар чекланган эди. Маҳалла фуқаролар йиғини эшигига умид билан келган инсоннинг бирор муаммосини ҳал этамиз десак, «қўлимиз қисқалик» қиларди.\nҚувонарлиси, янги фармонда фуқаролар йиғинлари раислари ҳар чоракда ўз маҳалласи ҳудудидаги долзарб муаммолар тўғрисидаги маълумотларни секторлар раҳбарлари ва Халқ қабулхоналарига тақдим этиб бориши алоҳида белгилаб ўтилган. Асосийси, бундан буён муаммолар секторлар раҳбарлари ва Халқ қабулхоналари томонидан тегишли дастурларда инобатга олиш учун тавсия этиб борилади. Шунингдек, фармонда фуқаролар йиғинлари органлари фаолиятига оид норматив-ҳуқуқий ҳужжатларни имкон қадар қисқартириш, иш юритишда эскича механизмларга бутунлай барҳам бериш масаласининг кўтарилгани, айниқса, биз, маҳалла раислари учун айни муддао бўлди. Боиси, шундай вақтлар бўладики, кераксиз ҳужжатларнинг кўплигидан уларни қайси ташкилотга топшириш, ҳудуддаги ўтадиган йиғилиш ва мажлисларда қайси масала юзасидан ҳисобот беришни билолмай бошимиз қотарди. Эндиликда бундай тушунмовчиликларга бутунлай барҳам берилади.\nҚолаверса, ушбу фармонда йиғин фаолиятига қонунга хилоф равишда аралашиш, фуқаролар йиғини қарорига эътиборсиз муносабатда бўлиш ҳамда йиғин раиси фаолиятининг кафолатларини бузганлик учун маъмурий жавобгарликка тортиш лойиҳасини ишлаб чиқиш белгиланган. Айтиш мумкинки, буларнинг барчаси фаолият самарадорлигини оширишда муҳим омил бўлиб хизмат қилади.\nВаколатлар жавобгарликдан бошқа нарса эмас эди\nБухоро вилояти Ромитан туманидаги «Атторон» маҳалла фуқаролар йиғини раиси:\n— Сўнгги йилларда жамиятда маҳалланинг вазифа ва функциялари сезиларли даражада ошди. Одатда муайян ташкилотнинг вазифаси ошса, мавқеи ҳам шунга мос даражада юксалади. Аммо бу қоидани маҳалла тизимига нисбатан қўллаш имкони йўқ эди. Гарчи ҳужжатларда, оммавий ахборот воситаларида ўзини ўзи бошқариш органларига 30 дан ортиқ ваколат берилди, дейилса-да, бу фақатгина жавобгарликдан бошқа нарса эмасди.\nХалқ ҳаётининг қайси соҳаси бўлмасин, бирор иш туғилдими, ижросига маҳалла сафарбар этилар, агар муаммо бўлса, жавоб бериш гали келганда нишон ҳам маҳалла эди.\nШу боис Президентимизнинг мазкур фармони барча маҳалла фаоллари учун кўнгилдаги орзунинг ушалиши бўлди, десак муболаға бўлмайди.\nМаҳалла тизимига ишга келган ҳар бир шахс, аввало, ҳудуддаги аҳоли фаровонлиги, кишилар турмуш шароитини яхшилаш, барчани бир мақсад сари бирлаштириш сингари вазифаларни ўз олдига мақсад қилиб қўяди. Бу ишлар эса табелда кўрсатилган саккиз соатлик иш вақтига сиғмайди. Биз ишнинг барча масъулиятини ҳис этиб ишга киришганмиз. Истаганимиз эса қадр ва эътибор эди. Президентимизнинг янги фармони бизга ана шу қадрни, эътиборни берди.\nФармонда фуқаролар йиғинлари раислари томонидан давлат органлари ва бошқа ташкилотларнинг ҳудудга бириктирилган масъул ходимлари, сектор штаби аъзолари, йўл қурилиш, электр, газ, сув, канализация, коммунал ва ижтимоий соҳа вакиллари фаолияти юзасидан секторлар раҳбарлари ва Халқ қабулхоналарига киритган ёзма ахборотлари кейинчалик ушбу ходимларнинг рағбатлантирилиши ёки жазога тортилишига сабаб бўлиши таъкидланган. Бу маҳалла раисининг ваколати кескин ошгани, энди маҳалла кенгаши қарори ижроси қатъий назоратга олинишининг инъикосидир.\nТан олиш керак, илгари маҳаллага бириктирилган давлат ва нодавлат ташкилотлари вакиллари турли комиссияларга аъзо бўлишса-да, комиссия йиғилишларида деярли иштирок этмасди. Энди маҳаллага нисбатан бу тахлит муносабат бўлмайди. Маҳалла том маънода жамоатчилик назорати ваколатини қўлга олди.\nМуаммоларга ечим бўлган ҳужжат\nТошкент шаҳар Яшнобод тумани «Беҳизор» маҳалла фуқаролар йиғини раиси:\n— Халқимизда «ҳа, деган туяга мадад» деган нақл бор. Маҳалла фуқаролар йиғинидаги узоқ йиллик фаолиятим давомида озгина эътибор ва илиқ муносабатдан кўнглимиз кўтарилиб, ғайратимиз ортарди. Бироқ аксарият ҳолларда ширин сўз ўрнига ҳар бир муаммо учун маҳалла фаоли сифатида дашном эшитардик. Очиғи, маҳалла ҳаётида фаол бўлиш, одамларни қийнаётган масалаларга ечим топиш — мен учун шарафли иш. Бироқ «ҳолва деган билан оғиз чучимайди», деганларидек, фуқаролар йиғинидан оладиган ойлик маошим рўзғор тебратишга етмасди. Президентимизнинг юқоридаги фармони эса соҳадаги бир қатор муаммолар сингари бу масалага ҳам ечим бўлди.\nҚувонарлиси, эндиликда фармон билан маҳалла фуқаролар йиғини раиси ва масъул котибларининг ойлик маошлари оширилади. Президентимиз бу масалага эътибор қаратиб ушбу ҳужжатда Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши ҳамда Молия вазирлигининг фуқаролар йиғинлари раислари ва масъул котиблари ойлик иш ҳақи фондини босқичма-босқич 1,5 бараварга ошириши белгиланган. Бунда ушбу ходимларнинг ойлик иш ҳақи жорий йил 1 майдан 1,25 бараварга ва 1 октябрдан 1,2 бараварга оширилади.\nТаъкидлаш лозим, маҳалла тизимида шу вақтгача ташкилотлар билан ҳужжат алмашиш, ҳисоботлар топшириш кўп вақтни оларди. Баъзан бу ишларга кунлаб вақт кетарди. Фармонда ана шу жиҳатлар ҳам инобатга олиниб, бу масалага ечим топилган.\nЯъни, 2019 йил 1 июлга қадар маҳаллий бюджетларининг қўшимча манбалари ҳисобидан фуқаролар йиғинлари юқори тезликдаги Интернетда миллий сегмент маълумотларини узатиш тармоғига уланадиган бўлди. Шунингдек, 2020 йил 1 январга қадар «Электрон ҳукумат» тизими доирасида «Маҳалла» электрон маълумотлар базаси ишга туширилади. Бу эса ҳужжатлар билан боғлиқ ишларга кетадиган вақтни маҳалла ҳаётига оид бошқа масалаларга сарфлаш имконини беради.\nЎйлайманки, ушбу фармон маҳаллани одамларга янада яқинлаштириб, халқчил тузилмага айланишига ёрдам беради.


Таҳлиллар 9 майгача бўлган даврда олинган сунъий йўлдош тасвирлари, радар сенсорлари ва очиқ маълумотларга асосланган.\n12 саҳифадан иборат, рус тилида тақдим этилган бирламчи ҳисобот билан researchgate.net сайтида танишиш мумкин (pdf).\nBBC ўзбек хизмати тадқиқот муаллифлари – Санжай Гири ва Геннадий Дончиц билан интервью ташкил этди. Kun.uz интервьюда экспертлар қайд этган айрим фикрларни келтириб ўтади.\nГеннадий Дончиц (чапда) ва Санжай Гири (ўнгда)\nФВВ бошқарма бошлиғи Комилжон Арипов аҳолини хавфдан огоҳлантириш тизими бўлмагани ва бу жуда қиммат туришини айтди. Бундай тўғонда ўзи эрта огоҳлантириш тизими бўлиши керакми?\nСанжай Гири: Ҳа, албатта, бўлиши керак. Ва у унчалик қиммат эмас. Ҳамма гап ҳаво шароитларини башорат қилишда. Гидрометреологик тизимлар билан бирга ишланади ва кучли ёмғир ёғса, хавф ўлчанади.\nШунинг учун ҳам биз бир неча бор огоҳлантирганмиз: гидрометеорологик мониторинг тизимини яхшилаш керак, деганмиз. Бу каби кучли ёмғир ва шамолни 2-3 кун олдин башорат қилса бўлади. Шунинг асосида 2-3 кун олдин, масалан, омбордан сувни чиқаришни бошласа бўлади.\nБугунги замонда буни қилиш жуда осон ва у қиммат эмас. Масалан, биз Ҳиндистондаги тўғонга шундай тизимни ўрнатдик. Тизим ҳар соатда сув омборининг сатҳини ўлчаб туради.\nТехноген офатдан олдинги ҳолат. Қозоғистоннинг Мақтаорол туманигача масофа 24 км.\nМен Ўзбекистонда бўлиб бошқа сув омборларини кўрганимда, у ерда кўп нарса ҳали ҳам қўл билан қилинишига гувоҳ бўлдим. Бир йил аввал биз Ўзбекистонга буни автоматлаштириш кераклигини тавсия қилдик. Чунки шу йўл билан инсон омили ортидан келиб чиқадиган хатолар хавфини камайтирса бўлади.\nТошкентга яқин бир тўғонда ҳали ҳам жуда эскича усул қўлланилар экан. Яъни кимдир ўша ерга бориб ўлчамларни олади. Лекин экстремал вазиятда автоматлаштирилган тизим керак. У ерга бормай туриб ҳам, ҳар соатда бўлаётган ўзгаришларни экранда кўриб туриш мумкин.\nЎзбекистонда аввал ҳам ишлаганмиз ва у ердаги ҳукуматга янги технологияларни аввалдан башорат қилиш ишлари учун қўллашни тавсия қилиб келганмиз.\nБиз ўтган ойда у ерга бориб, махсус тренинглар ўтказмоқчи эдик. Аммо коронавирус туфайли бора олмадик.\nТехноген офатдан олдинги ва кейинги ҳолат. Омбордаги сувнинг учдан икки қисми йўқотилган.\nТўғон узоқ вақт давомида танаффуслар билан қурилгани - ўпирилиш сабабларидан бири бўлиши мумкин\nСанжай Гири: Офатнинг эҳтимолий сабаблари кўп. Масалан, ўпирилган жойга яқин дренаж каналида хатоларга йўл қўйилган бўлиши мумкин.\nБу сув омбори узилишлар билан узоқ вақт давомида қурилган. Суратлардан аён бўлгани шуки, унинг ўпирилган қисми охирги босқичларда қурилган бўлган. Қурилишдаги танаффуслар сабабли тўғон деворларининг деформацияси бир текисда ва ўзаро ҳамоҳанг тарзда кечмаган, бу эса охир-оқибатда ўпирилишга олиб келган бўлиши мумкин.\nБаъзи InSAR тасвирларга кўра, тўғоннинг янги қурилган қисмида деформация аввалроқ қурилганларидан фарқли тарзда юз берган.\nInSAR технологияси тасвири тўғон деворлари деформацияси турлича бўлганини кўрсатмоқда. Қизил нуқталар тупроқли плотинанинг вақт ўтиши билан муайян даражада чўкишини англатади.\nСув тошиши нотўғри лойиҳалаштириш ё қуриш оқибати ҳам бўлиши мумкин. Ва албатта, табиий ҳамда инсоний омиллар қоришмаси сабаб бўлиши эҳтимоли ҳам бор.\nЎпирилиш рўй берган жой яқинида дренаж канали бор. Ушбу канал ва бошқа эҳтимолий локал дефектлар тўғон девориларининг нотекис деформациясига олиб келган бўлиши мумкин.\nФундамент ёмон қурилган бўлса, бетон ҳам қулайди\nСанжай Гири: Асосий гап қандай материаллар ишлатилганида эмас. Масалан бизда, Нидерландияда деярли барча тўғонлар тупроқдан қурилган. Лекин бизда уларнинг таги торф бўлади. Торф нам бўлганда кенгайиб, қуриганда кичрайгани учун фундаментни қураётганда яна ҳам эҳтиёт бўлиш ва махсус қонун-қоидаларга бўйсуниш керак.\nШунинг учун тўғон қуришдан аввал биринчи ўринда ҳудуднинг геологик шароити ўрганилиши шарт ва шунинг асосида лойиҳа ишлаб чиқарилиши лозим. Булар ўрганилмаса, агар фундамент ёмон қурилган бўлса, бетон ҳам қулаши мумкин.\nТўғон ўпирилгач, тахминан 3 соат ўтгандан кейинги ҳолат. Бу вақт ичида сув омбори майдонига тенг ҳудуд сув остида қолган.\n«Тадқиқотдан мақсадимиз – қисқа вақт ичида масофадан туриб бирламчи таҳлил ўтказиш мумкинлигини кўрсатиш эди»\nСанжай Гири: Мақсадимиз – масалани фақат профессионал ва техник нуқтайи назардан таҳлил қилиш эди. Биз унда масофадан туриб йиғиладиган сенсорли ахборотлар ва интернетда бор маълумотлар асосида барча эҳтимолий сабабларни кўрсатишга уриндик. Кимнидир ё ниманидир айблаш ниятимиз йўқ.\nБиз бу ҳисоботимиз билан янги технологиялар ёрдамида шунча қисқа вақт ичида, шунча узоқдан туриб ҳам бундай фожиали ҳодисани таҳлил қилиш мумкинлигини кўрсатмоқчи бўлдик.\nҲисоботимизда айтганмиз, ҳақиқий сабабларни бериш учун бизга кўпроқ маълумотлар керак бўлади.\nБизда «Сардоба» қандай лойиҳалаштирилгани борасида мутлақо маълумот йўқ. Аслида бизнинг асосий мақсадимиз ҳам сабабларни аниқлаш эмас, балки инновацион усуллар билан таҳлил қилишни, сунъий йўлдошдан олинган тасвирлар орқали сув қаёққа кетяпти, нега шу йўналишда кетяпти, шу кабиларни кўрсатиб бериш эди. Бу сув омбори ҳақида маълумот топишга қийналдик.\nГеннадий Дончиц: Бу каби ҳисоботлардан яна бир мақсад – ана шундай ҳоллар юзага келган қандай йўл тутиш кераклигини ўрганиш. Ҳатто тижорий компаниялар ҳам офат юз берганда бажонидил реал вақтдаги сателлит тасвирларни улашишга тайёрлар. Шундай экан, улардан фойдаланса бўлади.\nОчиқ маълумотлар ёрдамида дунёнинг ҳар бир бурчагидаги тўғонга қараб, агар у ўпирилса, қанча ҳудудга хавф туғдиришини аниқлаш мумкин.\nInSAR технологияси радар сенсорларига эга ва ҳатто 1 мм деформация бўлса ҳам, уни илғай олади. Бу орқали объект вақт оша қандай қурилганини сателлит суратлар ёрдамида реконструкция қилиш мумкин. Бу қийин эмас, унинг босқичма-босқич қандай қурилганини кўрса бўлади.\nТошкент-Жиззах йўли сув остида қолган.\nМаълумот учун, Deltares – сув ресурслари ва геология соҳаларида амалий изланишлар олиб борувчи мустақил тадқиқот институти. Компания Нидерландиянинг Делфт ва Утрехт шаҳарларида жойлашган. Институтда 800дан ортиқ мутахассис фаолият юритади. Компания фаолияти жамият ва атроф-муҳит учун интеллектуал ечимлар излаш, инновациялар яратишга қаратилган.\nЭслатиб ўтамиз, президент Шавкат Мирзиёев техноген офатни таҳлил этиш учун Франция, Туркия ва Россия каби мамлакатлардан дунёнинг етакчи экспертлари таклиф этилиши ва улар воқеага холисона баҳо беришини айтган.


Эрдўған: Ғарб Туркияга ўтказиб қўйгани йўқ\n11:39 / 07.11.2016\nТуркия президенти Ражаб Тоййиб Эрдўғаннинг баёнот беришича, Ғарб мамлакатлари Туркия учун бирон яхшилик қилмаган. Шу сабабли, эндиликда мамлакат ўз муаммоларини мустақил ҳал қилмоқчи, деб хабар қилади Anadolu агентлиги.\n«Ғарб Туркия учун бирон яхшилик қилгани йўқ. Туркияни 53 йил мобайнида Европа иттифоқи остонасида кутишга мажбур қилаётган ғарбдан нимани ҳам кутиши мумкин?», — деб баёнот берган Эрдоған.\nТурк президентининг таъкидлашича, амалга оширилган саъй ҳаракатлар ва бугунги кун талабалари ёрдамида мамлакат барча синовларни енгиб ўта олади.\n«Сўнгги уч йил мобайнида юз бераётган ҳодисалар туфайли Туркия воқеаларга нисбатан ўз қарашини ўзгартирди ва ўзи учун янги йўлни белгилаб олди», — деган Эрдўған. Унинг айтишича, Туркия учун бошқаларнинг нима дейиши аҳамиятсиз.\nТуркия раҳбари, шунингдек, «мамлакат гуллаб-яшнаши ва халқ фаровонлиги йўлида барча чораларни кўриш»га ваъда берган.\nТуркия Эрдўған ғарб мамлакатлари Европа иттифоқи


«Uz-Saemyung Cо»: «Фахрийлар эъзозда» – Avto Olam\nAvto Olam > Blog > Репортаж > «Uz-Saemyung Cо»: «Фахрийлар эъзозда»\nSeshanba Oktyabr 27th, 2020.\nАндижон вилоятидаги «Uz-SAEMYUNG Co.» қўшма корхонаси Ўзбекистон автомобиль саноатига бутловчи қисмлар — ёнилғи баки, ёнилғи насоси, штампланган қисмлар ва йирик қуйма-кавшар панеллар ҳамда ўриндиқлар учун қуйма деталлар етказиб бераётган энг йирик корхоналардан бири. Мазкур корхона «Ўзавтосаноат» АЖ ва Жанубий Кореянинг «СЭМЮНГ Метал Индастриз Ко. ЛТД» компанияси ҳамкорлигида 1996 йилнинг 27 декабрида ташкил этилган. Cалкам чорак асрдан бери «Ўзавтосаноат» АЖ тизимидаги ушбу корхона муваффақиятли фаолият юритиб келмоқда.\nЙилига 360 минг дона енгил автомобилларга бутловчи қисмлар ишлаб чиқариш қувватига эга қўшма корхонада 43 та пресслаш, 332 та пайвандлаш дастгоҳлари, 26 та робот ва 1 та бўёқ линияси мавжуд. 2017 йилда корхонанинг Хоразм филиалида Лабо автомобилининг ёнилғи бакларини ишлаб чиқариш линияси ишга туширилди. 2016-2018 йилларда лойиҳа қуввати 360 минг дона енгил автомобилларга бутловчи қисмлар ишлаб чиқаришни ташкил этувчи 1200 тоннали автоматик тандем ва 600 тоннали тандем пресс линиялари ва ўрамли пўлат листлардан хом ашё тайёрлаб берувчи 600 тоннали пресс линиялари ўрнатилган янги пресслаш цехи қурилди. Ушбу цех 2018 йилнинг апрель ойидан иш бошлади. 2020 йилнинг апрель ойидан эса корхонада ёнилғи насос ларини ишлаб чиқариш ҳам йўлга қўйилди. Айни пайтда бу ерда Кобальт, Нексия, Жентра автомобиллари учун ёнилғи насослари ишлаб чиқарилмоқда.\nКорхона раҳбариятининг соҳага замонавий технологияларни жалб этиш, ишлаб чиқариш ҳажмини янада оширишга қаратган эътибори туфайли кейинги йилларда корхона йилдан йилга ишлаб чиқараётган маҳсулотлари ҳажмини ошириб бормоқда. Жумладан, 2017 йилда 164 миллиард 555 миллион сўмлик, 127 минг 649 дона бутловчи қисм ишлаб чиқарилган бўлса, 2018 йилда 423 миллиард 854 миллион сўмлик, 205 минг 247 дона маҳсулот ишлаб чиқарилган. Ўтган 2019 йилда эса 443 миллиард 460 миллион сўмлик, 255 минг 838 дона бутловчи қисм ишлаб чиқарилган. Жорий йилда ҳам корхона жамоаси ўз олдиларига улкан мақсад қўйган бўлиб, уни амалга ошириш учун юртимиздаги карантин шароитига қарамасдан самарали меҳнат қилишмоқда. Шуни ҳам айтиб ўтиш керакки, «Uz-SAEMYUNG Co.» қўшма корхонаси ўз маҳсулотларини экспорт қилишда ҳам бошқа баъзи корхоналарга ўрнак бўла олади. 2018 йилда 383 минг 400 доллар миқдоридаги бутловчи қисмларни экспорт қилган бўлса ўтган 2019 йили бу кўрсаткич 620 минг 800 долларни ташкил этди.\nАйни пайтда корхонада 1000 нафардан ортиқ ишчи ходимлар меҳнат қилишмоқда. Улардан 200 нафари корхона ташкил этилгандан буён фаолият юритиб келаётган ишлаб чиққаришда катта тажрибага эга, ўз ишининг асл усталари.\nСоҳанинг фидойи мутахассислари нафақат корхона ривожига балки автомобиль саноатининг тараққиётига ҳам муносиб ҳисса қўшишган. Ҳозирда «Uz-SAEMYUNG Co.» қўшма корхонасининг ишлаб чиқариш бўйича директори вазифасини бажарувчи сифатида ишлаб келаётган Салайдин Балтабоев ҳам мана шундай инсонлардан. «Uz-SAEMYUNG Co.» қўшма корхонасидаги меҳнат фаолиятини 1997 йилдан бошлаган С.Ш. Балтабоев иштирокида 2001-2009 йилларда Андижон ва Наманган вилоятларида автомобиль бутловчи қисмлари етказиб берувчи 20 дан ортиқ маҳаллий корхоналар ташкил қилинди. Бу корхоналарда 230 дан ортиқ иш ўринларии яратилди ва аҳолининг ижтимоий муҳофазага мухтож қатлами иш билан таъминланди. Ҳозирда бу корхоналарда 200 турдан ортиқ автомобиль бутловчи қисмларини ишлаб чиқариши йўлга қўйилди.\n2007-2008 йилларда маҳаллийлаштириш дастури асосида янги иш ўринлари яратиш бўйича С.Ш.Балтабаевнинг иштирокида қисқа вақт ичида 300 тоннадан 1200 тоннагача қувватга эга бўлган замонавий пресс дастгоҳлари билан жиҳозланган пресс цехи қурилиб ишга туширилди.\nКорхонанинг мана шундай фахрий ва жонкуяр ишчиларидан яна бири Ким Нина Григорьевнадир. Аёл киши бўлишига қарамасдан юртимиз автомобиль саноатидаги меҳнат фаолиятини 1997 йил қўшма корхонанинг бош директор ўринбосари лавозимида бошлаган. Бу инсон ўтган 23 йил давомида корхона ривожига улкан ҳисса қўшди. Айни пайтда ҳам у корхонанинг энг ҳаракатчан, меҳрибон ва ташаббускор раҳбарларидан. У Тошкент қишлоқ хўжалик ирригация ва механизация муҳандислар институтини тугатган бўлишига қарамасдан ишлаб чиқариш техникаси ва автомобилсозлик саноатига бўлган қизиқиши туфайли ўз ҳаётини юртимиз автомобиль саноати билан боғлади ва адашмади.\nКорхонада фаолият юритувчи мана шундай фахрий мутахассисларнинг 20 дан ортиқ рационализаторлик таклифларидан айримлари ишлаб чиқаришга ҳам жорий этилган. Жумладан:\n› «Нексия» ва «Матиз» автомобилларининг ёнилғи баклари учун хориждан келтирилаётган хом-ашёларни маҳаллий хом-ашёларга алмаштириш;\n› маҳсулот, хом-ашёларни сарфланишини оптимал меъёрларини ишлаб чиқиш;\n› технологик жараёнларни такомиллаштириш;\n› чиқинди сифатида чиқаётган металл листлардан бутловчи қисм ва халқ истеъмоли буюмлари ишлаб чиқаришни йўлга қўйиш.\nУшбу таклифларни ишлаб чиқаришга жорий этиш натижасида йилига 126 миллион сўмлик иқтисодий самара олинди ва хом-ашёлар сотиб олишга чет эл валютаси сарфи 20 % гача камайишига эришилди.\n«Устоз кўрмаган шогирд ҳар мақомга йўрғалар» деган нақл доноларимиз томонидан бекорга айтилмаган. Назарий билимга эга бўлган ҳар қандай мутахассис ҳам амалий ишга ўтганда эътибор қаратиш лозим бўлган жиҳатлар, ишлаб чиқаришнинг ўзига хос паст-баланди ҳақида устозлардан олган кўникмасига таянмасдан мустақил фаолият юритиш қийин кечади. Шу боис, корхонадаги меҳнат жамоаси ўртасида яхши йўлга қўйилган уста-шогирдлик анъанаси туфайли корхона маҳсулотларнинг сифати ва иш унумдорлигининг юқорилиги билан алоҳида ажралиб туради.


КАТТА ШОВ – ШУВ!\nИталияда бўлиб ўтган гандбол бўйича ёшлар ўртасидаги жаҳон кубоги баҳслари катта сенсация билан якунланди. Бош сабабчи Ўзбекистон ёшлар терма жамоаси бўлди.\nЖаҳон кубоги баҳсларида Ўзбекистон шарафини Республика ихтисослаштирилган Олимпия захиралари мактаб-интернат ўқувчиларидан иборат жамоа ҳимоя қилди. Улар илк учрашувни гандбол Ватани ҳисобланмиш Дания мамлакати ёшлар терма жамоасига қарши ўтказди ва 30:9 ҳисобида ғалабага эришди. Бу барча гандбол мухлисларию мутахассисларни ҳайратга солди! Зеро, Дания миллий терма жамоаси амалдаги жаҳон чемпиони эди, ёшлари ҳам маҳорат бобида улардан қолишмасди.\nСенсация шу билан поёнига етмади. Истеъдодли мураббий Улуғбек Икромов шогирдлари 9 та жамоа иштирок этган гуруҳ босқич ўйинларида ушбу спорт турида жаҳоннинг етакчи давлатлари сирасига кирувчи Франция (22:16), Германия (28:9), Италия (22:15), Чехия (30:18), Польша (38:12), Венгрия (20:20), Туркия (34:15) каби мамлакат ёшлар терма жамоаларининг аксариятини йирик ҳисобларда мағлуб этиб, гуруҳдан кейинги босқичга чиқди.\nГандболчиларимиз ярим финалда яна Венгрия билан тўқнаш келди ва бу сафар гуруҳ босқичидан фарқли ўлароқ 28:18 ҳисоби билан ғалаба қозониб, финал йўлланмасини қўлга киритди.\nҲал қилувчи финал баҳсида эса вакилларимизга яна таниш рақиб – Чехия ёшлар терма жамоаси қарама-қарши келди. Бу сафар гандболчиларимизга бироз омад етишмади – деярли тенгма-тенг кураш остида кечган ўйин 26:25 ҳисобида Европа вакилларининг ғалабаси билан якунланди.\nҲа, жаҳоннинг 32 та давлатидан жамоалар ғолиблик учун баҳс олиб борган мусобақа якунида ёшлар терма жамоамиз кумуш медаль билан тақдирланишдики, бу нафақат юртимиз гандболи тарихида, балки жаҳон миқёсида катта сенсация бўлди. Баракалла йигитлар!


НИМА САБАБДАН УХЛАШНИНГ ИМКОНИ БЎЛМАЯПТИ ВА БУНДАН ҚАНДАЙ ҚУТУЛИШ МУМКИН?\nУйқунинг етишмовчилиги диққат эътиборнинг камайиши, хотирани пасайиши, иммун тизимини камайиши ва хатто хаёт давомийлигининг қисқаришига олиб келиши мумкин. Уйқуга кетишнинг қийинлиги ва мириқиб ухлай олмасликнинг сабабларини аниқлаш ва уларни бартараф этиш жуда мухим хисобланади. Беркли шахрининг Калифорния университети «Уйқуни ўрганиш маркази» директори, нейробиолог Мэттью Уокер ўзининг «Биз нима учун ухлаймиз» китобида қуйидагилар келтирилган.\nУхлашнинг иложиси бўлмаганда нима қилмоқ керак?\nУхлаш мақсадингиз бўлмаса узоқ вақт каравотда қолиш керак эмас. Бош мия бу ассоциатив сақлаб қолувчи қурилма хисобланади. Агар Сиз узоқ вақт каравотда ётадиган бўлсангиз бош мия бу жойни уйқу учун эмас, балки тетиклик учун мўлжалланган деб хисоблайди. Ўз каравотингиз ва ўз ёстиғингиз бош мия йиллар давомида чуқур уйқу учун мослаштириб олади. Шу сабабли бошқа мехмонга бориб ётиб қолишга тўғри келгандаги уйқу хар доимгидан кескин фарқ қилади: уйқуга кетиш хам қийин бўлади, уйқунинг давомийлиги хам бузилади. Эътибор беринг, уй хайвонлари хам хонанинг маълум бир бурчагини уйку учун мослаштриб олади.\nАгар узоқ вақт уйқунгиз келмаса бошқа хонага чиқиб кетинг ва китоб ўқинг. Гаджетлардан фойдаланманг. Каравотингизга қачонки уйқуингиз келганда ётинг. Шу тариқа ётоқхонангизни уйқу билан боғланг (ассоциацияланг).\nБошқа хонага чиқиб кетишни истамасангиз медитация амалиётини қўллаб кўринг. Кўп вақтини саёхатларда ўтказувчи инсонлар айнан шу медитация усули орқали жетлагга қарши курашади, ақлини тинчлантиради, жисмоний бўшашади, асаб тизимини стрессга бўлган табиий реакцияларини камайтиради ва уйқусизлик билан курашади.\nУйқуни етишмовчилигини кейинги куни тўлдириб компенсациялаш мумкинми?\nАфсуски қолдирилган уйқуни бир-икки кундан сўнг – дам олиш кунлари тўлдириш мумкин эмас. Агар Сиз саккиз соатлик уйқудан махрум бўлган бўлсангиз, эртасига уни компенсациялаш фойда бермайди. Инсоннинг бош мияси бунга қодир эмас. Кейинча узоқроқ ухлагантақдирда хам уйқунинг тўлақонли бўлишига хеч ким кафолат бера олмайди.\nЎсмирларга дам олиш кунлари узоқроқ ухлашга рухсат бериш мумкинми?\nОта-оналар ўсмир ёшидаги фарзандларини ўзининг қимматли дам олиш кунларидаги вақтини уйқуга сарфлаши хақида кўп танбех беришади. Аммо бу икки сабаб туфайли нотўғри хисобланади. Биринчидан, бу уларнинг айби эмас, балки табиатнинг хусусияти бўлиб, айнан у ўсмирларни то тушликкача ухлащга мажбур қилади. Иккинчидан, ўсмир ўқиш кунларидаги эрта уйғониш натижасидаги кам уйқуликни шу тариқа тўлдиради. Бу эса таълим тизимида керакли ўзгартиришлар киритилиши лозимлигини англатади.\nНима сабабдан ёш ўтган сайин уйқунинг миқдори ва сифати камайиб боради?\nИнсон қанчалик каттайган сари уйқусининг давомийлиги шунчалик қисқаради. Ёш ўтган сайин уйқуга бўлган талаб камайиб боради деган фикрлар юради. Аммо бундай эмас. 60 ёки 80 ёшда хам уйқуга бўлган талаб худди 40 ёшдагидек бўлади. Фақатгина бош миянинг керакли миқдордаги уйқуни генерация қилиш хусусияти йўқолади. Ёш ўтган сайин уйқунинг сифати ўзгариб бориши эса тўғри. Инсон кечаси хожатга боришга бўлган чақириқлар хисобига тез-тез уйғонади. Кекса одамларда секин ва чуқур уйқу фазалари бузилади. 50 ёшга келиб, чуқур уйқу фазаси ўсмирлик давридагига нисбатан 40-50% га камаяди, 70 ёшга келиб эса бу кўрсаткич 90% ни ташкил қилади.\nУйқу дорилари соғлом уйқуни таъминлай оладими?\nАфсуски уйқу дорилари ёлғон уйқу хиссини беради. Улар седатив (тинчлантирувчи) тасъир этувчи химик комплекслардан таркиб топган бўлиб, табиий уйқу бундай таблеткалар ичганда чақирилган уйқудан кескин фарқ қилади.\nКофеин уйқуга қандай таъсир этади?\nХаммага маълум кофеин истеъмол қилиш уйқуга халақит беради. Айрим инсонлар уйқудан олдин бир пиёла кофе ичиб ухлашини таъкидлайди. Аммо бу хавфли одат хисобланади: кофеин таъсирида уйқу унчалик чуқур бўлмайди. Кофе ичиб ухлаган одам ланж холатда уйғонади ва бу холатини йўқотиш мақсадида тургач яна кофе ичишга интилади. Билмайдики, бу холанинг сабабчиси кфоеиннинг кечаги порцияси хисобланади.\nАлкогол уйқуга қандай таъсир этади?\nАлкогол седатив таъсир этишига қарамасдан у соғлом уйқуни таъминлай олмайди балки уни бузади. Алкогол таъсирида инсон кечаси билан бир неча марта уйғониши, эрталаб туриб эса буни эслай олмаслиги хам мумкин. Шу сабабли улар қанчалик ёмон ухлаганликларини идрок хам эта олмайдилар. Ундан ташқари алкогол таъсирида организмнинг нормал фаолияти кўрсатиши учун керак бўлган тез уйқу фазаси давомийлигининг қисқариши кузатилади.\nНоябр 01, 2017 1264 2 Рукн МУТАХАССИС МАСЛАХАТИ\nУЙҚУНИ ХАЁТИМИЗНИ АСОСИЙ ҚИСМИ ЭКАНЛИГИ ХАҚИДА 10 ТА БЕЛГИ....\nСен 01, 2017 1926\nАвг 20, 2017 1458\nУЙҒОНГАНДАН КЕЙИН ЧАРЧОҚ СЕЗИШГА САБАБ БЎЛАДИГАН 4 ХОЛАТ. ...\nЯнв 23, 2018 1341\nСОҒЛОМ УЙҚУ ҚОИДАЛАРИ...\nАвг 20, 2017 1295\nКАМ УХЛАЙДИГАН ОДАМЛАР БОШ МИЯСИДА НИМАЛАР КУЗАТИЛАДИ. ...\nМар 27, 2018 1267\nҚАНДАЙ ҚИЛИБ БИР ДАҚИҚАДА УХЛАШ МУМКИН?...\nСен 12, 2017 1207\nУХЛАШГА ҚИЙНАЛАДИГАНЛАР УЧУН 17 МАСЛАХАТ. ...\nЯнв 01, 2018 1179\nКУНДУЗГИ УЙҚУ ОРГАНИЗМГА ҚАНДАЙ ТАЪСИР ЭТАДИ...\nМар 19, 2018 1174\nУХЛАЙ ОЛМАЙДИГАНЛАР УЧУН 12 МАСЛАХАТ....\nСен 04, 2017 1163\nКЕЧ УХЛАШНИНГ АСОРАТЛАРИ....\nАвг 20, 2017 1099\nУЙҚУ ПАЙТИДАГИ ТАНА ХОЛАТИНИНГ САЛОМАТЛИККА ТАЪСИРИ. ...\nАпр 01, 2018 1017\nДОИМИЙ УЙҚУ КЕЛИШИ НОРМАМИ?...\nСен 02, 2018 877\nОкт 19, 2017 24333\nНоя 24, 2017 13477\nСен 02, 2017 12014\nАвг 27, 2017 7049\nСен 06, 2017 6608\nНоя 26, 2017 6481


22:06 / 14.12.2015\n2015 йилнинг 12-13 декабрь кунлари Жиззах шаҳридаги «Наврўзбулоқ» пойгагоҳида автокросс бўйича Ўзбекистон чемпионати финал мусобақалари бўлиб ўтди. Бу ҳақда Жиззах вилоят ҳокимлиги Ахборот хизмати хабар қилди.\nЎзбекистон Республикаси Конституциясининг йигирма уч йиллиги ҳамда “Кексаларни эъзозлаш йили”га бағишлаб ўтказилган тадбир Ўзбекистон мудофаасига кўмаклашувчи “Ватанпарвар” ташкилоти, Ўзбекистон миллий автомобиль федерацияси, Республика техник ва амалий спорт турлари маркази, Жиззах вилоят ҳокимлиги ҳамкорлигида ташкил этилди. Мусобақада Тошкент, Наманган, Самарқанд, Бухоро, Қашқадарё ва мезбон Жиззах вилояти автоспорт усталари ўзаро куч синашдилар.\n“А-7” русумли автомобиллар пойгасида биринчи ва иккинчи босқич натижаларига кўра тошкентлик Фарҳод Даминов биринчи, жиззахлик Темур Нарзиқулов иккинчи, қашқадарёлик Исроил Ачилов учинчи ўринни эгалладилар.\n“А-8” русумли автомобиллар бахсида эса жиззахлик Умид Соатов биринчи, тошкентлик Шохрух Шокиров иккинчи ва самарқандлик Жамол Зокиров учинчи ўринларни банд этдилар.\n“Багги” русумидаги автомобиль ҳайдовчилари ўртасидаги баҳсда жиззахлик спортчилар Асқар Ҳасанов, Ғайрат Одилов ва Омон Йўлдошевлар мос равишда 1-,2- ва 3-ўринларни эгаллаб тенгсиз эканликларини намойиш қилдилар.\nМиллий “Нексия” русумидаги автомобиллар мусобақасида эса Тошкент шаҳри вакили Игор Газиянц 34 очко жамғариб биринчи, Бекзод Одилов 26 очко билан иккинчи ва яна бир тошкентлик спортчи Антон Туманов 19 очко билан учинчи ўринларни банд этдилар.\nИккинчи босқичда жиззахлик спортчилар 371 очко билан биринчи, 359 очко тўплаган тошкентликлар иккинчи ва 193 очко жамғарган наманган вилояти вакиллари эса учинчи ўринни эгалладилар.\nУмумжамоа ҳисобида йил якуни билан Тошкент шаҳри жамоаси биринчи (793 очко), Жиззах вилояти спортчилари иккинчи (780 очко) ва қашқадарёликлар учинчи (320 очко) ўринни эгалладилар. Наманган (283 очко), Бухоро (275 очко) ва Самарқанд (244 очко) спортчилари эса 4-,5-,6-ўринларни банд этишди. Сурхондарё вилояти вакиллари эса бу йилги бахсларда биронта ҳам очко ишлай олмаганлар.\nБаҳслар якунида Ўзбекистон чемпионати иштирокчиларига ташкилотчилар томонидан эсдалик совғалари топширилди.\nЭслатма: Чемпионатнинг дастлабки босқичи 2015 йилнинг март ойида ташкил этилган эди.


05.04.2018 23:50 0 1229\nЎзбекистон Республикаси Президенти Шавкат Мирзиёев бугун, 5 апрель куни «Ўзбекистон Республикаси Давлат хавфсизлик хизмати тўғрисида»ги қонунига имзо чекди. Бу ҳақда «Халқ сўзи онлайн» нашри хабар берди.\nУшбу қонуннинг мақсади Ўзбекистон Республикаси Давлат хавфсизлик хизматининг фаолиятини тартибга солишдан иборат, дейилади қонуннинг биринчи боб биринчи моддасида.\nУмуман, «Ўзбекистон Республикаси Давлат хавфсизлик хизмати тўғрисида»ги Ўзбекистон Республикаси Қонуни 9 боб, 48 моддадан иборат.\nҲужжатнинг тўлиқ матни ҳақида тез орада батафсил маълумот берилади.\nШавкат Мирзиёев қонун Давлат хавфсизлик хизмати ДХХ


Ҳозирги кунда ақд никоҳ қилиб, янги қурилган оилада эр-хотиннинг ҳақ-ҳуқуқлари ва мажбуриятлари, уларга амал қилиш, оилани ташкил қилиш ва уни бошқариш, қолаверса, бахтли қилиш энг долзарб масалалардан бири бўлиб турибди. Оила мустаҳкам, бақувват ва бахтли бўлса, жамият ҳам мустаҳкам, бақувват ва бахтли бўлиши ўз-ўзидан аёндир.\nЁш оилаларни яхши тинч-тотув яшаб кетишларида қайнона-қайноталарнинг вазифалари беқиёсдир. Қиз болага оила қуриб, ўзи билмаган, кўрмаган бошқа бир янги оилага келиб қўшилиб, уларни ҳар бир аъзосини ўрганиб керагича муомала қилиш вазифаси анча масъулиятлидир. Ўз уйида ота-онасига эркаланиб юрган қиз янги оилага келганидан сўнг унинг паст-баланд жойларини билишида қайноналар бор меҳрларини бериб улардан айб-нуқсон қидирмасдан, билмаган ишларини ўргатишлари керак. “Болам, бу иш унча ўхшамабди, бунақа қилишингиз керак эди, кейинги сафар мана бундай қилинг, десалар, келинлар ҳам бундай муомаладан кейин ўзларини худди ўз уйларида юргандек тасаввур қиладилар. Аммо аксинча, улардан айб қидириб: “Овқатингиз шўр бўлибди, кирни яхши дазмол қилмапсиз, деб бўлар-бўлмас айблар ахтаришлари яхши эмас. Айниқса, ўғли келганда келинни унга ёмонлаб, арзир-арзимас камчиликларини айтиб, куёвни келиндан секин-аста кўнгли қолишига ўзлари сабабчи эканликларини билмаяптилар. Охир-оқибат оилага дарз кетиб, ажрашишлар кўпайиб борадиган ҳолга келиб қолаяпди. Баъзида илмсиз қайноналар томонидан келинига: “Ўғлим қўймаса, мен қўйдим, уйингга кетавер!” деб ҳам айтадиганлари топилади. Бу эса шариатга мутлақо зиддир. Унинг ўрнига оилани ислоҳ қилиш, унинг тинч-тотув яшаб кетишига кўмаклашишни ўз бурчлари деб билсалар нур устига аъло нур бўлар эди.\nБаъзи қайноналарнинг қиз танлашда келинларни бойроқ жойдан олишга, қизнинг отаси яхшироқ жойда ишласа, мебелларни хорижникидан қилса деган умидда ҳам келин қиладиганлари топилади. Дунё матоҳи ҳеч қачон оилаларни мустаҳкам бўлишида муҳим аҳамият касб этмайди.\nЯна бир муҳим масала устида тўхталсак, қайноналар келинлари ҳомиладор бўлганларида уларни ўз қизлари каби кўриб, уларга руҳан ва жисмонан ёрдам берсалар, қилган ҳар бир заррача яхшиликлари эвазига Яратгандан кўпдан кўп ажру савоблар олишларини бир ўйлаб мулоҳаза қилиб кўрсалар мақсадга мувофиқ бўлар эди. Аксинча улар: “Ҳа, бизлар ҳам бундай даврни бошимиздан ўтказганмиз, нима қилибди, дейдилар. Бундай қилиш ўрнига келинларнинг ҳомиладорлик сабабли ишлари қолиб кетаётгани ҳақида қайғурадилар. Бундай вақтларда ўз келинларига кўмакчи бўлсалар, туғилажак набиралари ҳам соғлом бўлиб туғилишида ўзларининг ёрдамларини аямасалар кўп яхшиликларга сабабчи бўладилар. Ҳозирги келинлар яшаб турган вақт билан қайноналар яшаган давр тенг эмас. Ҳар бир замоннинг, ҳар бир вақтнинг ўз ўлчов тарозуси бор.\nЭнди келинларга ҳам тавсияларимиз бор, эрига яхшилик қилиш сирасига унинг ота-онасига ва бошқа қариндошларига яхшилик қилиш ҳам киради. Зотан, аёлнинг уларга яхшилик қилиши шариатнинг талаби. Ота-онага яхшилик қилиш ва қариндошларга силаи раҳм қилиш қанчалик улуғ аҳамиятга эга эканини ҳар бир мусулмон яхши билади. Келин учун эрининг отаси ота ўрнида, онаси она ўрнида бўлганидек, куёв учун ҳам аёлининг отаси ота ўрнида, онаси она ўрнида бўлади. Шунингдек, бошқа қариндошлари ҳам шулар жумласидандир. Қарс икки қўлдан чиқади, дейилади. Қайноналарга айтадиганларимиз: Келинларни ўз фарзандингиз каби кўринг, яхши кунларида дўст, оғир кунларида ҳамдард бўлишга ҳаракат қилинг. Келинларга айтадиганларимиз: куёвнинг онасини ўз онангиз, отасини ўз отангиз каби, қариндошларини ҳам ўз қариндошларингиздек кўришга ҳаракат қилинг. Бу қилаётган яхши амалларингиз қиёматда катта ажру савобларга эга бўлишингизда сабаб бўлишини яхши ўйлаб, мулоҳаза қилиб кўринг. Куёвлар эса оналарининг ҳурматларини ўз ўрнига қўйган ҳолда, ўз аёлини бўлғуси фарзандларининг онаси эканлигини эсдан чиқармасалар, деймиз. Фарзандлари соғлом, хонадонлари тинч оилалар – жамият таянчидир.\nЗарифа Маҳкам қизи\n786 марта ўқилди\nДругие материалы в этой категории: « Фарзандингизни “ўлдириб” қўйманг...\tГарри Миллернинг Исломга кириши »


“Уйқудаги гўзал”: уйқуга кетган британиялик қиз олти ойгача ухлайди\nҚЎШМАЧИ ТАИЛАНДДА ҚЎЛГА ОЛИНДИ\nТОШКЕНТДА МИЛЛИЙ МУСИҚА ОҚШОМИ БЎЛИБ ЎТАДИ\n«HIGH TECH CITY»: СЕУЛДА ТОШКЕНТ ШАҲРИДА 60 ГЕКТАРДАН ОРТИҚ МАЙДОНДА КЎП ФУНКЦИОНАЛ МАЖМУА ТАШКИЛ ЭТИШ БЎЙИЧА ҚЎШМА ЛОЙИҲА ИМЗОЛАНДИ\nПАН ГИ МУН: “ЎЗБЕКИСТОННИНГ ИЧКИ ВА ТАШҚИ СИЁСАТДАГИ ЯНГИ ТАШАББУСЛАРИНИ ҚЎЛЛАБ-ҚУВВАТЛАЙМАН”\nШАВКАТ МИРЗИЁЕВ КОРЕЯДА ФАХРИЙ МЕҲМОНЛАР КИТОБИДА ЭСДАЛИК ЁЗУВИНИ ҚОЛДИРДИ\nТеглар: Касаллик, Қиз\nДобавлено: 01.12.2016, 17:04\n22 ёшли, британиялик Бет Гудье жуда кам учрайдиган Клейне-Левин синдроми, яъни уйқудаги малика касаллигига чалинган, деб хабар беради “Nonbox.ru” нашри.\nБу касаликка чалинган одам 18 соат, баъзан ундан кўп ухлайди, фақатгина овқатланиш ва ҳожатга чиқиш учунгина уйқудан уйғониши мумкин. Бет 2011 йилнинг ноябрь ойида уйқуга кетди ва... олти ой ухлади.\nБет ўша пайтда университетнинг психология факультети талабаси эди. У бахтли келажагига ишонарди. Ўшанда уйғонмай, суткасига 22 соат ухлади. Бир кунда бир маротаба туриб овқатланар, ҳожатга борар ва яна уйқуга кетарди.\nСўнгги 5 йил мобайнида Бетнинг онаси Жанин, қизининг уйқудан кўз очмай, уйқу билан вақтини ўтказганлигини маълум қилди. У ҳозир 22 ёшга кирган бўлса-да, ҳамон “уйқудаги гўзал” синдромидан қутулолмаган. Аммо ҳақиқий ҳаёт, реаллик эртакдагидан тубдан фарқ қилади. Бу касаллика чалинган ёшлар айни ўқиб, ўйнаб-кулиб ўтказиши керак бўлган вақтини уйқуда ўтказади. Мазкур касалликка чалинган одамни на дори-дармон, на шовқин-сурон, на ялиниб-ёлвориш уйғота олади. Бэт врачга борадиган бўлса, уни ухлаган ҳолатида ота-онаси ногиронлар аравачаси ёрдамида касалхонага олиб боради.\nЖанинга қизининг уйғонишини сабр билан кутишдан бошқа илож йўқ. Қизи эса кўзини очганда, қолиб кетган ишларини бажаришга шошилади.\nБет икки ҳафтагина бошқаларга ўхшаб яшайди, кейин яна уйқу уни ўз комига тортади. “Ҳар сафар Бет уйғонганда, Яратганга нола қилиб, яна уйқуга кетмаслигини сўрайман. Аммо орадан маълум вақт ўтгач, унинг ёруғликдан, шовқиндан қочиб ухлашга ҳаракат қилаётганига кўзим тушади. Уни яна уйқуга кетишга тайёрланаётганини кўриб, юрагим эзилиб кетади”, дейди қизнинг онаси Жанин изтироблари билан ўртоқлашиб.\nЛИВИЯЛИК ЭРКАК ҲАММА ЮЗ ЎГИРГАН, БЕДАВО ДАРДГА ЧАЛИНГАН 80 НАФАР БОЛАНИ АСРАБ ОЛДИ\nАСЛИ ТОШКЕНТЛИК БЎЛГАН АКТРИСА MARVEL`НИНГ ЯНГИ СЕРИАЛИДА БОШ РОЛНИ ИЖРО ЭТАДИ\nҚИЗИГА ГУЛЛАР ВА КЎКАТЛАРДАН ТАЙЁРЛАНГАН “ЛИБОС КИЙДИРАДИГАН” ОНА (ФОТО)\nГерманиялик ўсмир ота-онасининг 20 минг евро пулини ўткинчиларга тарқатди\nЯХШИЛИК ҚИЛСАНГ, СУВГА АЙТ, БАЛИҚ БИЛАР, БАЛИҚ БИЛМАСА, ХОЛИҚ БИЛАР.\nЎЛИМИ БАШОРАТ ҚИЛИНГАН, АММО ҲАМОН ТИРИК БЎЛГАН ДУНЁНИНГ ЭНГ ПАКАНА ҚИЗИ (ВИДЕО)\nЎҚУВЧИЛАР ҲАРБИЙ ҚИСМЛАРДА БЎЛИШДИ\nҲАФТА ОХИРИДА МАМЛАКАТИМИЗДА ҚОР ЁҒИШИ МУМКИН


Nokia 2 -- бренднинг энг арзон смартфони унинг энг катта хатоси бўлиши мумкин - Terabayt.Uz\nNokia 2 -- бренднинг энг арзон смартфони унинг энг катта хатоси бўлиши мумкин\nТаниқли WinFuture порталининг америкалик B&H Photo Video ритейлерига асосланиб ёзишича, Nokia 2 телефонлар туркумини янги гаджетлар билан янгилаган афсонавий бренднинг энг арзон гаджети бўлади.\nЖиҳатлари ва нархи\nБошланғич даражали Nokia 2 девайси техник жиҳатдан ҳам камтарин: 4.7 дюймли HD-дисплей, бир кристалли Snapdragon 212 процессори, 1 Гб оператив хотира, 8 Гб ички хотира ва 4000 мА соат сиғимли батареяга эга бўлади. Смартфон Android 7.1 Nougat операцион тизими бошқарувида фаолият кўрсатади.\nАмериканинг B&H Photo Video интернет-дўкони аллақачон Nokia 2 маҳсулоти учун буюртма қабул қилиш саҳифасини эълон қилган. Унга кўра 2 та SIM-картали смартфон 99 долларга баҳоланган. Аммо, бу саҳифа кўп ўтмасдан ғойиб бўлган. Шубҳа йўқки, бу -- тобора оммалашиб бораётган янгича маркетинг "ҳийласи". Ва, жиҳатларга кўра, нархнинг ҳақиқатга яқинлиги ҳам кўриниб турибди.\nНарх ўзини оқлайдими?\nОчиғини айтганда, 100 долларга ҳозир Хитой бозоридан 2 гигабайтли тезкор ва 16 гигабайтли доимий хотирага эга, шунингдек нисбатан илғор камера ва чип билан таъминланган смартфон харид қилиш мумкин. HMD Global шуни ҳисобга олмагани учун Nokia 2 унинг хатоси бўлиши мумкин.\nHMD Global компаниясига бутловчи қисмлар етказиб берувчи компания вакилига кўра, Nokia бу йил бошқа смартфон тақдим қилмайди. Инсайдерларнинг ёзишларича, Nokia 2, Nokia 7 ва Nokia 9 смартфонлари 2018 йилнинг бошида намойиш этилади.\n#арзон смартфон #Nokia 7 #Nokia 2


Тарихга айланаётган “прописка”, ваколатини кенгайтирган Жапаров, сабр косаси тўлган Эрдўған... Бугун нималар билан ёдда қолди? | Qalampir.uz\nТарихга айланаётган “прописка”, ваколатини кенгайтирган Жапаров, сабр косаси тўлган Эрдўған... Бугун нималар билан ёдда қолди?\nЖамият\t12 Октябрь 19:18 6176\nБугун, 12 октябрь Ўзбекистон ва халқаро майдонда қатор муҳим воқеалар содир бўлди. Ниҳоясига етаётган куннинг энг муҳим воқеаларининг қисқача тафсилоти билан танишинг.\nЎзбекистоннинг меҳнатга лаёқатли аҳолиси ҳисоблаб чиқилди\n2021 йил 1 октябрь ҳолатига Ўзбекистон Республикаси доимий аҳолисининг 57,8 фоизи меҳнатга лаёқатли ёшдагилардан иборат. Меҳнатга лаёқатли ёшдан кичиклар – 31,1 фоизни ташкил қилади.\nЎзбекистон олимлари COVID-19 га қарши бир нечта вакцина устида ишлаётгани маълум бўлди\nЎзбекистон олимлари бир вақтнинг ўзида коронавирусга қарши бир нечта вакцина устида иш олиб боряпти. Бу ҳақда Инновацион ривожланиш вазири Иброҳим Абдураҳмонов маълум қилди.\n“Юқорида таъкидлаб ўтилганидек, яқинда республикада энг машҳур ўзбек-хитой ZF-UZ-VAC 2001 вакцинаси ишлаб чиқариладиган заводларда “Спутник V” ишлаб чиқарила бошланди. Шу билан бирга, бизнинг олимларимиз ҳам Россияда, ҳам бутун дунёдаги ҳамкасблари билан яқин мулоқотда бўлиб, бир вақтнинг ўзида коронавирусга қарши бир нечта маҳаллий вакциналарни ишлаб чиқиш устида фаол иш олиб боришмоқда”, деган Иброҳимов.\nДавлатларнинг киберхавфсизлик рейтинги тузилди. Унда Ўзбекистон ҳам бор\nGlobal Cybersecurity Index давлатларнинг киберхавфсизлик бўйича рейтингини эълон қилди. Ўзбекистон унда 182 давлат орасида 70-ўринни эгаллади.\nИндекс бешта асосий йўналишда 82 та саволни жамлаган. Уларнинг ҳар бирига 20 балл берилади. Бунда ҳуқуқий, техник ва ташкилий ҳамда имкониятлар ва ҳамкорликни ривожлантириш бўйича чораларни ўз ичига олади.\nКаттақўрғондаги портлаш бўйича жиноят иши очилди\nСамарқанд вилоятининг Каттақўрғон шаҳридаги хонадонда газ портлаб, икки киши тан жароҳати олгани юзасидан Жиноят кодексининг 259-моддаси (Ёнғин хавфсизлиги қоидаларини бузиш) билан жиноят иши қўзғатилди.\nПортлаш жорий йилнинг 8 октябрь куни юз берганди.\nТадбиркорларга давлат тилига оид янги талаб қўйилмоқда\n“Истеъмолчиларнинг ҳуқуқларини ҳимоя қилиш тўғрисида”ги Ўзбекистон Республикаси қонунига ўзгартиришлар киритилмоқда. Унга кўра, Қонун билан товар (иш, хизматлар) тўғрисидаги маълумотлар давлат тилида тақдим этилиши шартлиги белгилаб қўйилмоқда.\nШунингдек, ишлаб чиқарувчи (ижрочи, сотувчи), савдо ва хизмат кўрсатиш қоидалари тўғрисидаги маълумотларни ҳам истеъмолчига давлат тилида тақдим этади.\nШавкат Мирзиёевнинг Бухорога сафари\nБугун, 12 октябрь куни Ўзбекистон Президенти Шавкат Мирзиёев Бухоро вилоятига ташриф буюрди. Давлат раҳбари ташрифни Баҳоуддин Нақшбанд мақбарасини зиёрат қилишдан бошлади.\nТашриф давомида адбиркорлар ва ишбилармонлар ҳаракати – Ўзбекистон Либерал-демократик партиясидан Ўзбекистон Республикаси Президентлигига номзод Шавкат Мирзиёев Қоракўл туманида бухоролик сайловчилар билан учрашди.\nАмалдаги Президент ўзининг сайловолди дастури юзасидан маъруза қиларкан, мустақил Ўзбекистон тарихидаги энг серталафот “Сардоба фожиаси”ни эслади.\n“Ҳозир айта оламан, умримда, кинода ҳам мен бундай воқеани кўрмаганман. Одамлар сувнинг ичида, болалар дарахт устида эди. Миллий гвардиядан қурбонлар бўлди, аммо одамларнинг ҳаётини сақлаб қолдик”, деди давлат раҳбари.\nҚонунчиликдаги “прописка” ўрнига бошқа атама киритилади\nУзоқ йиллар Ўзбекистон халқининг мамлакат ичида исталган жойда яшаши учун қийинчлик туғдирган “прописка” атамаси қонунчиликдан чиқариб ташланмоқда. Шу каби ўзгаришларни назарда тутувчи “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун лойиҳаси бугун, 12 октябрь куни Олий Мажлис Қонунчилик палатасининг навбатдаги мажлисида муҳокама қилинган.\nСhevrolet Onix қачондан сотувга чиқиши маълум бўлди\nСhevrolet Onix автомобили сотуви 2022 йил охири, 2023 йил бошида йўлга қўйилиши режалаштирилмоқда. Бу ҳақда “UzAuto Motors” АЖ маълум қилди.\nҚайд этилишича, жорий йилнинг август ойида Сhevrolet Onix ва Chevrolet Traker 2 автомобилларини ишлаб чиқаришни йўлга қўйиш учун Асакадаги заводда зарурий ишлар олиб борилган.\nРоссия 150 минг ўзбекистонлик учун амнистия эълон қилди\nЎзбекистон ва Тожикистоннинг Россияга кириши тақиқланган 300 минг фуқароси РФ Ички ишлар вазирлиги томонидан афв этилди.\n“Амнистия”га тушган Марказий Осиёнинг икки давлати фуқаролари 18 августда маълумотлар базасидан олиб ташланган, шунинг учун муҳожирлар Ички ишлар вазирлиги сайтида ўзларига Россияга киришга рухсат берилган ёки берилмаганини текшириб олиши керак бўлади.\nТўқаев собиқ Президент Назарбоев номзодини янги лавозимга таклиф қилди\nҚозоғистон Президенти Қосим-Жомарт Тўқаев мамлакатнинг Биринчи Президенти – Элбоши Нурсултон Назарбоевни Осиёда ўзаро ҳамкорлик ва ишонч чоралари кенгаши Донишмандлар кенгаши раҳбари лавозимига номзод қилиб кўрсатишни таклиф қилди. Бу ҳақда Республика Ташқи ишлар вазирининг ўринбосари Акан Раҳметуллин маълум қилди.\nЖапаров ўз ваколатларини сезиларли кенгайтирди\nҚирғизистон Президенти Садир Жапаров ўз ваколатларини сезиларли даражада кенгайтирувчи “Қирғизистон Республикаси Вазирлар Маҳкамаси тўғрисида”ги конституцион қонунга имзо чекди.\nҲужжатга кўра, Жапаров ўз ташаббуси билан Бош вазир ва Вазирлар Маҳкамаси аъзоларини истеъфога чиқариши мумкин бўлди. Бундан ташқари, қонунда ҳукумат аъзосининг лавозимидан озод қилиниши мумкин бўлган асослар кўзда тутилган.\nВаколати кенгайган Жапаров бугуннинг ўзида Қирғизистон ҳукуматини истеъфога чиқарди.\n“Путин янги қуролга эга бўлади”. Европадаги газ нархи учун Россияни жазолаш таклиф қилинди\nАҚШ Конгресси аъзоси Майкл Маккол Европада газ нархининг ошиб кетгани учун Россиянинг “Шимолий оқим 2” газ қувурига қарши санкциялар киритишни таклиф қилди. Сенатор АҚШ Президенти Жо Байден ва Германия канцлери Ангела Меркелни минтақавий газ бозорини “манипуляция қилиш” ва “қитъада энергетик инқироз”ни қўзғатиш орқали Европага босим ўтказишга уринаётган Россияга эътибор бермаётганликда айблади.\n“Агар Байден “Шимолий Оқим 2” га қарши муҳим санкциялар учун истиснони бекор қилмаса ва газ қувурини тўхтатмаса, Россия Президентига Украина ва бошқа европалик шерикларимизга қарши ишлатилиши мумкин бўлган яна бир зарарли таъсир қуролини беради”, дейди Майкл Маккол.\nКХДР разведкасининг собиқ ходими Ким Чен Иннинг сирларини очиб ташлади\n30 йилдан ортиқ разведка хизматида ишлаган Корея Халқ Демократик Республикаси собиқ катта полковниги Ким Кук Сон BBC нашрига интервью берди. Суҳбат давомида у Меҳнат партияси қурол ва гиёҳванд моддалар сотиш йўли билан қандай пул топиши, шунингдек разведканинг махсус террорчилик бўлими ҳақида гапирган.\nТуркиянинг сабр косаси тўлди – Эрдўған\nСуриядаги охирги террористик ҳужумлар сабаб Туркиянинг сабр косаси тўлди. Бу ҳақда Туркия Президенти Ражаб Тойиб Эрдўған маълум қилди.\n“Яқин келажакда Суриядан чиқаётган таҳдидларни ўз кучимиз билан йўқ қилиш учун керакли чораларни кўрамиз”, деган Эрдўған халқига йўллаган мурожаатида.\nIBF рейтинги янгиланди. Ўзбек боксчиларининг ўрни қандай?\nХалқаро бокс федерацияси (IBF) сентябрь ойи учун янгиланган рейтингини эълон қилди. Унга кўра, ўзбекистонлик тўрт нафар боксчи мазкур рейтингдан ўрин эгаллади.\nЯрим ўрта вазн тоифасида (-66,6 кг) IBF жаҳон чемпионлик камари учун мажбурий даъвогар ҳисобланган Қудратилло Абдуқаҳҳоров рейтингда 1-поғонада қайд этилган.\nСупер енгил вазн тоифасида (-63,5 кг) рингга кўтарилувчи Шоҳжаҳон Эргашев 4-ўриндан жой олган бўлса, Шахрам Ғиёсов кучли ўнликка якун ясаган.\nЯрим енгил вазнда (-55,3 кг) IBF чемпионлик камари соҳиби Муроджон Аҳмадалиев мазкур йўналишда рейтингнинг энг юқори поғонасидан жой олган. У шунингдек, WBA йўналишида ҳам чемпион ҳисобланади.\n“Эль-капитано”нинг ПСЖ сафидаги дебюти санаси маълум бўлди\nИспаниялик ҳимоячи Серхио Рамоснинг ПСЖ сафидаги дебюти санаси маълум бўлди. Парижликлар матбуот хизматининг хабар беришича, 15 октябрь куни Франция чемпионати доирасидаги “Анже”га қарши учрашувда Рамос майдонга тушиши мумкин. У айни дамда жамоавий машғулотларга қўшилган.\n20 Октябрь 09:08 37514\n20 Октябрь 08:58 30220\n21 Октябрь 10:51 25517\n20 Октябрь 21:18 22300\n21 Октябрь 19:06 20991


Масиҳий муаллим: Худодан мадад олиш\nШоҳлар биринчи китоби 30:6 – “Довуд ёмон аҳволда қолди, чунки ҳар бир одам ўғиллари, қизлари учун қайғурар, “Довудни тошбўрон қиламиз”, дейишарди. Лекин Довуд ўз Эгаси Худодан мадад олди.”\nМуқаддас Каломда Довуд Худо юрагига (қалбига) мос одам эканлиги ёзилган. Шу билан бирга у азобларга дучор бўлганлигини ҳам кўрсак бўлади. Шундан ўрнак олиб, ҳатто Худони севадиган имонлилар ҳаётида оғир вазиятлар бўлишини билиб олсак бўлади. Айрим вазиятлар ўзимизнинг нотўғри ишларимиз натижасида содир бўлади. Яна бошқа вазиятлар эса руҳий қаршилик (зиддият) натижасида келиб чиқади. Ҳаётимиздаги вазиятга ўзимиз тушдикми ёки Худо шу вазиятга йўл бердими, барибир нима бўлганда ҳам шунинг натижасида ҳар биримиз ёмон аҳволга тушишимиз мумкин. Довуд мисолига келадиган бўлсак, у анча вақтдан бери Худо иродасидан ташқарида юрган эди ва шунинг натижасида унинг одамлари даҳшатли мағлубиятга учрайдилар. Бунинг оқибатида Довуднинг ҳатто энг яқин одамлари уни тошбўрон қилмоқчи бўлдилар. Бироқ Довуд шундай ёмон аҳволни енгиш учун Худодан мадад олди.\nЮқори оятдаги “мадад” сўзи “ушлаб олиш, яъни тутиб олиш, дадил бўлиш (кўчма маъноси – жасур бўлиш)” маъносини билдиради. Олға юриш учун Довудга куч керак эди, бунинг учун у юрагини қандайдир ҳақиқатга қаратиши керак эди-ки, токи натижада иноят ва қувонч оқими унинг ичида пайдо бўлиб тушкунликни енгсин. Имонли дадил бўлиши учун қандай ҳақиқатни тутиб олиши керак? Бу ҳақиқат – Исо Масиҳнинг хочда қилган якунланган ишини тушунишдир. Биз Худодан ҳозиргача қабул қилган ва кейинчалик ҳам қабул қиладиган ҳамма нарса айнан Масиҳ биз учун хочда қилган иши натижасида келади. Масиҳ хочда “Амалга ошди”, деганида, ҳар бир масиҳий кишига тўлиқ фаровон ҳаёт учун керак бўлган барча нарсаларни етказиб бераман, деб ваъда қилган эди. Ёмон аҳволда бўлганимизда Исо хочда биз учун нима қилганини билишимиз жуда катта аҳамиятга эга, чунки шуни билиш орқали тушкунлик, ғам-азоб ёки қайғуни енгишимиз мумкин. Биз ёш болалар каби Исонинг хочдаги ишига ишонсак, Худо бизга қарши эмас, балки биз тарафимизда эканлигини биламиз. Агар Худо биз учун бўлса, унда ким (ёки нима) бизга қарши чиқа олар экан?\nХудо билан ҳаётингиз тарихини ҳам эслаб, шундан дадиллик олсангиз бўлади. Қандай масиҳийни учратмасам ҳам, уларнинг ҳаммаси ҳаётларида Худо қандай қилиб етказиб бергани ва Унинг содиқлиги ҳақида гувоҳликлар айтишади. Худо илгари нима қилган бўлса, ҳозир ҳам худди шундай ишларни қилади. Худованд сизни шу ергача етаклаб келиб энди ташлаб кетмайди! Қалбингизда илгари Худо қандай қийин вазиятлардан сизни чиқарганини эсланг.\nХудони мадҳ этинг!\nТушкунлик вақтида мадҳ этиш қийин бўлиб туюлиши мумкин, бироқ ҳар бир масиҳий учун мадҳ қилиш жуда керак қуролдир. Мадҳ қилиш ёки улуғлаш ишонч билан амалга оширилади. Бунда биз Худоимиз кимлигини ва нима қила олишини тан оламиз. Ҳаётимизда нима содир бўлаётган бўлишига қарамасдан, бутун дунёни яратган Худо бизнинг шарафларга муносиб эканлигини эслаймиз. У бизга нажот берди, бизни қўриқлаб келяпти, Ўз инояти ва билими билан етаклаб келди ва қанча вазиятларга мадад берди. У мадҳияларга сазовордир! Демак мадҳ қилиш ишонч билан амалга оширилар экан. Тушкунликка тушганингизда оғзингизни очиб, Худо ҳаётингизда қилган, қилаётган ва қиламан, деб ваъда қилган ҳамма яхши ишлари учун Унга мадҳлар айтинг. Нажот учун ва шунинг натижасида сизга кўрсатилган эзгуликлар учун Унга шукур айтинг! Исо Масиҳ учун Худога мадҳлар айтинг!\nДовуд ёмон аҳволда бўлганида у юрагида шу ҳақиқатларни тутиб олган эди, деб ишонаман. Албатта, у ўша даврда Исо Масиҳ исмини билмаган эди, лекин келғуси Нажоткор ва Унинг қурбонлигига ишонч орқали ўша даврда ҳам Худо иноят кўрсатишини у тушунар эди (Забурнинг 50-саноси бунга далил бўла олади). Энди сиз қийин аҳволга тушганингизда юқоридаги сўзларимизни эсланг. Шунда тушкунликка тушмасдан, яқинда қайтиб келадиган Халоскорингизни қутиб юқорига қараб юрасиз!


Cенат 2030 йилга қадар гендер тенгликка эришиш стратегиясини қабул қилди – Газета.uz\nLotinchada 28 май 2021, 17:21 Сиёсат\nОлий Мажлис Сенатининг 15 ялпи мажлисида Ўзбекистонда 2030 йилга қадар гендер тенгликка эришиш стратегияси муҳокама қилинди.\nТаъкидланишича, сўнгги йилларда Гендер тенглик масаласи давлат сиёсати даражасига кўтарилиб, соҳага оид 25 та қонун ҳужжати қабул қилинган.\n«Ўзбекистон тарихида илк маротаба миллий парламентда хотин-қизлар сони БМТ томонидан белгиланган тавсияларга мос даражага етди. Айнан шу кўрсаткич бўйича юртимиз топ-50 таликдан ўрин олди», — деди Сенат қўмитаси раиси Малика Қодирхонова.\n«Бошқарув лавозимидаги хотин-қизлар улуши 27 фоизга етди. 81 та вазирлик ва идорада илғор ва билимли аёллардан иборат 15 минг нафардан ортиқ кадрлар захираси шакллантирилди», — дея таъкидлади сенатор.\nАёллар тадбиркорлигини ривожлантириш учун 224 мингдан ортиқ хотин-қизга жами 6,9 трлн сўм миқдорида имтиёзли кредит ажратилди, уларга Халқ банки бириктирилди, 14 та ҳудудда Хотин-қизлар тадбиркорлик маркази ташкил этилди. Зўрлик ишлатишдан жабр кўрган шахсларни реабилитация қилиш ва мослаштириш тизими тубдан қайта кўриб чиқилди.\n«Ўзбекистонда 2030 йилга қадар гендер тенгликка эришиш стратегияси қарорлар қабул қилиш ва ижро этишнинг барча соҳаларида ҳамда даражаларида хотин-қизлар ва эркаклар ўртасида тенглик тамойилини татбиқ этишга кенг қамровли ёндашувни назарда тутади. Шунингдек, Стратегия эркаклар ва аёлларнинг тенг ҳуқуқлари ва имкониятларини рўёбга чиқариш учун шарт-шароит яратиш ҳамда инсоннинг фундаментал ҳуқуқларига риоя қилиш мақсадида иқтисодий, сиёсий ва ижтимоий ҳаётда гендер тенглик тарғиб қилинишини таъминлашга хизмат қилади», — деди қўмита раиси.\nУнинг сўзларига кўра, стратегияда барча учун тенг ҳуқуқли ва сифатли таълимли таъминлаш, қишлоқ жойларида қизларнинг олий маълумотга эга бўлиши, хотин-қизлар гендер тенглигига эришиш, зўравонликка йўл қўймаслик, одам савдосининг олдини олиш каби масалалар қамраб олинган.\nСенат вакилининг сўзларига кўра, стратегиядаги йўналишлар БМТнинг 2030 йилгача мўлжалланган Барқарор ривожланиш мақсадларига мувофиқ ишлаб чиқилган.\nСенатнинг Хотин-қизлар ва гендер тенглик масалалари қўмитаси раиси Малика Қодирхонова.\n«Гендер тенгликка эришиш стратегияси асосан, узоқ истиқболдаги мақсадли вазифалардан келиб чиқиб, қатор устувор йўналишларда амалга оширилади. Давлат хизматида, ижтимоий-иқтисодий, оилавий муносабатлар ҳамда болалар тарбияси соҳасида, сайлов ҳуқуқларини амалга оширишда хотин-қизлар ва эркаклар учун тенг ҳуқуқ ҳамда имкониятларни таъминлаш шулар жумласидан. Шунингдек, стратегияда гендер тенгликни таъминлаш тадбирларини ҳисобга олган ҳолда давлат дастурларини бюджетлаштириш ва молиялаштириш ҳам кўзда тутилган», — деди Малика Қодирхонова.\nГендер стратегиясини амалга ошириш орқали қуйидагиларга эришилади:\nЮқори ва қуйи тизимдаги давлат органларининг раҳбарлик лавозимларига хотин-қизларни тайинлаш амалиётини кенгаяди.\nГендер номутаносиблик мавжуд бўлган давлат органларида вақтинчалик квоталаш тизимини жорий қилиш орқали хотин-қизлар ва эркаклар ўртасидаги мутаносиблик таъминланади.\nИжтимоий ҳимояга муҳтож ва кам таъминланган, айниқса қишлоқ жойларидаги оилалар хотин-қизларини иш билан таъминлаш, уларга муносиб меҳнат шароитларини яратиш ва ижтимоий қўллаб-қувватлаш, шунингдек, ўзини ўзи банд қилишга эришилади.\nЭнг асосийси — хотин-қизларга нисбатан иш жойларидаги тазйиқ ва зўравонлик ҳолатларининг олди олиниб, жамиятда уларга нисбатан шаклланган салбий қарашларга барҳам берилади.\nГендер стратегияни амалга ошириш миллий ва халқаро мажбуриятлар — Пекин Декларацияси ва Ҳаракатлар режаси, Хотин-қизлар ҳуқуқлари камситилишининг барча шаклларига барҳам бериш тўғрисидаги Конвенция, Барқарор ривожланиш мақсадлари ва бошқаларни бажаришга кўмаклашиши таъкидланди.\nЯкунда, билдирилган фикр-мулоҳазалардан келиб чиққан ҳолда Сенатининг тегишли қарори қабул қилинди.\n#2030 йилга қадар гендер тенгликка эришиш стратегияси\nЖБ тадқиқоти: Ўзбекистон меҳнат бозорида гендер тенгсизлиги билан боғлиқ стереотиплар жуда кучли 28 апрель 2022, 11:19


Мажлисни Олий Мажлис Сенатининг Раиси Н. Йўлдошев бошқарди.\nКенгаш Ўзбекистон Республикаси Олий Мажлиси Сенатининг учинчи ялпи мажлисини шу йилнинг 6 август куни Тошкент шаҳрида чақириш тўғрисида қарор қабул қилди.\nСенатнинг ялпи мажлиси кун тартибига мамлакат сиёсий ва ижтимоий-иқтисодий ҳаётининг барча соҳаларини изчил ислоҳ қилишга ҳамда либераллаштиришга, Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясини рўёбга чиқаришга, аҳолининг фаровонлигини оширишга ва ижтимоий муҳофаза қилинишини кучайтиришга қаратилган Ўзбекистон Республикасининг бир қатор қонунлари киритилмоқда. «Инвестиция ва пай фондлари тўғрисида»ги, «Жисмоний тарбия ва спорт тўғрисида»ги (янги таҳрири), «Аҳолининг санитария-эпидемиологик осойишталиги тўғрисида»ги, «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги, Ўзбекистон Республикасининг халқаро шартномасини ратификация қилиш ҳақидаги Ўзбекистон Республикаси қонунлари шулар жумласидандир.\nБўлғуси ялпи мажлисда сенаторлар конституциявий ваколатларига мувофиқ Ўзбекистон Республикаси Марказий банкининг 2014 йилдаги фаолияти тўғрисидаги ҳисоботни муҳокама қиладилар.\nОлий Мажлис Сенати қўмиталари ва Девонининг учинчи ялпи мажлисга тайёргарлик кўриш ва уни ўтказишга доир фаолиятини мувофиқлаштириб бориш учун Кенгаш томонидан ишчи гуруҳ тузилди.\nКенгаш мажлисида, шунингдек, Ўзбекистон Республикаси Олий Мажлиси Сенатининг 2015 йилга ва келгуси йилларга мўлжалланган Ҳаракат дастурида назарда тутилган тадбирларнинг 2015 йил биринчи ярмидаги ижроси тўғрисидаги масала ҳам муҳокама этилди.\nУшбу масала сенаторлар томонидан ҳар томонлама кўриб чиқилиб, Ҳаракат дастурининг тўлиқ ижро этилишига эришиш, бу соҳадаги ишларнинг самарадорлигини ошириш учун зарур бўлган қатор таклифлар киритилди. Муҳокама якунларига кўра, Ўзбекистон Республикаси Олий Мажлиси Сенати Кенгашининг тегишли қарори қабул қилинди.\nМазкур рукндаги бошқа мақолалар: « Ўзбекистон Республикаси Вазирлар Маҳкамасининг мажлиси тўғрисида ахборот\tФаровон ҳаётимиз кафолати »


30 ноябр 2020, Тошкент вақти: 10:23\nБозорларда мева-чеванинг арзонлагани ëзги пишиқчилик¸ қолаверса, аҳоли харид қувватининг заифлиги билан изоҳланмоқда.\nЎзбекистон бозорларида шу кунларда мева ва сабзавот маҳсулотлари нархларининг бир мунча арзонлагани кузатилади. Озодлик суҳбатдошлари фикрича, бунга бир неча сабабни келтириш мумкин.\nОдатда, Ўзбекистон бозорларида қишлоқ хўжалиги маҳсулотлари ярмаркаларининг ташкил қилинишини аҳоли хурсандлик билан қарши олади. Ҳар ҳолда¸ ярмаркадаги нарх бозордан бир-икки сўм арзон бўлади.\n"Шу кунларда айни ярмаркалардан бири пойтахтдаги Миробод тумани деҳқон бозорида ташкил қилинган"¸ дейди Озодлик билан суҳбатда бозор мутасаддиларидан бири.\nОзодлик: Деҳқон бозорларида ярмаркалар бўлаяптими?\nОзодлик: Кимлар маҳсулотларини олиб келишган? Нималар олиб келишган?\n- Тошкент вилоятидан олиб келишган. Келинг ¸ кўрасиз.\nОзодлик: Ярмаркадаги нархлар билан бозор нархлари орасида фарқ борми?\n- Жуда катта фарқ бор.\n- Роса арзон. Ҳозир мен сизнинг саволингизга жавоб бера олмайман, дейди бозор маъмурияти ходими.\nТошкентлик чакана савдогар Жаҳонгир Шосалимовнинг айтишича, қишлоқ хўжалик ярмаркалари бу йил Тошкентнинг ҳамма бозорида ҳам ташкил қилингани йўқ.\n- Бу йил, масалан¸ Чорсуда бу ярмаркалар кузатилмади. Ўзбекистонда Совет иттифоқидан қолган анъана бор эди. Бу йил, мустақилликнинг 18 йилида ана шу анъана бузилиб¸ қишлоқ хўжалик маҳсулотлари ярмаркаси ўтказилмади. Нима сабабдан эканлигини мен билмадим. Ҳозир мен Чорсу бозорида турибман. Картошка ва пиëз олдим. Шу кунгача менинг ярмаркага кўзим тушгани йўқ, дейди Жаҳонгир Шосалимов.\nҚолаверса, тадбиркорнинг фикрича, айни пайтда бундай ярмаркаларни ташкил этишга эҳтиёж ҳам йўқ, чунки бозорлар мева-чева ва сабзавот билан тўлиб тошган.\n- Бозорлар шундоқ ҳам картошка ва пиëзга тўлиб кетган. Ўзбекистон деҳқонлари меҳнаткаш, иқлими яхши, ерлари серҳосил. Шунинг учун Ўзбекистон бозорларида қишлоқ хўжалик ярмаркаларисиз ҳам маҳсулот тўлиб тошиб кетган. Айниқса, картошка, пиëз, шафтоли, мева-чевалар ниҳоятда кўп. Ўзбекистонда ишлаб чиқарилган мева ва сабзавотлар, полиз экинларининг бир фоизи бизнинг аҳолимизга етади. Қолган фоизини биз фақат чет элга чиқаришимиз керак. Мана шундай ҳолатда турибмиз.\nЧегараларнинг ëпиқлиги масаласи бу маҳсулотларни етиштирган деҳқонларнинг манфаатдорлигини камайтираяпти. Деҳқон йил давомида тўкилган пешона терини болалари билан ейиш учун маҳсулотни¸ албатта¸ четга чиқариши керак. Четга чиқармас экан, қишлоқ хўжалиги кейинги йилга ривожланмай қолади, дейди Шаҳонгир Шосалимов.\nИккинчидан, Жаҳонгир Шосалимовга кўра, аҳолининг қўлида пул жуда кам, одамлар ойлик маошларини ололмаяпти. Бу эса, ўз навбатида, бозорлардаги нарх-навонинг пасайишига олиб келмоқда.\n- Ўзбекистон ҳукуматининг олиб бораëтган сиëсати шундай бўлаяптики, деярли икки-уч ойдан бери одамларга ойлик берилмаяпти. Менинг ўйлашимча, бунинг сабаби бюджетга тушумнинг тушиб кетганлиги, пенсия жамғармасига тушумларнинг камайиб кетганлиги. Шу туфайли асосан ўқитувчиларга, пенсинерларга пул берилмади. Ҳукумат бу одамларнинг пулини атайлаб нарх-наво ошиб кетмаслиги, шунингдек, корхоналарнинг қандайдир айбини ëпиш учун пластик карточкага ўтказаяпти. Шунинг учун нарх-наво ошмади. Шу билан бирга одамларнинг қўлларида нақд пул йўқ. Одамлар ўзларига керак бўлган озиқ-овқат маҳсулотлари, кийим-кечак ва ҳоказоларни олиш учун пул маблағи йўқ. Талаб бўлмагани учун нарх-наво ошмади, дейди Жаҳонгир Шосалимов.\n"Хўш, бугун бозорда нима арзон?" деб сўраймиз Жаҳонгир акадан.\n- Бу йил энг арзон бўлган нарса шафтоли. Шафтоли ҳақиқатан жуда ҳам кўп экилган экан. 1000 сўмдан 1500 сўмгача жуда ҳам чиройли шафтолилар бор. Бошида қовун-тарвузлар сал қимматроқ бўлди. Ҳозир 1000 сўмга яхши қовун, яхши тарвуз олса бўлади. Узумлар ҳам олдингига нисбатан арзонроқ. Пиëзни мана ҳозир 500 сўмдан олдим. Картошка 500 сўм. Гўштлар ҳам олдингига нисбатан арзонроқ¸ дейди Жаҳонгир Шосалимов.\nТошкентлик суҳбатдошимиз Ўзбекистон чегараларини ёпгани учун ҳам қишлоқ хўжалиги маҳсулотлари мамлакат эҳтиёжидан анча ортиб қолаётгани ва бу деҳқонлар учун катта зарар бўлаётгани ҳақида гапирди.\nКузатувчиларга кўра¸ мустақиллик байрами арафасида қўшни давлатлар билан чегараларнинг ўн кунлаб ёпиб қўйилиши Ўзбекистон учун ҳам, унинг қўшнилари учун ҳам фақат иқтисодий зарар олиб келмоқда. Масалан¸ бекободлик Аҳмад аканинг айтишича, Тожикистон билан чегаранинг бир кунга ёпиб қўйилиши ҳам, бозорлардаги нарх-навога жиддий таъсир кўрсатади:\n- Сабзавот¸ картошка-пиëз маҳсулотлари асосан ўша тарафдан келади. Агар бир кун йўлда нимадир бўлиб қолса ҳам дарров таъсир қилади. Нарх кўтарилиб кетади. Энди ўзимизда чиқадиганлари ҳам бор¸ лекин у ëқдан келмай қолса¸ дарров нарх кўтарилиб¸ бозор ўйнаб қолади¸ дейди Тошкент вилоятининг Бекобод туманида истиқомат қилаётган Аҳмад ака.


Шавкат Мирзиёев Ўзбекистонга қайтиб келди. Кореяга ташриф нималар билан эсда қолди?Haqida.net\nHome Dunyo Шавкат Мирзиёев Ўзбекистонга қайтиб келди. Кореяга ташриф нималар билан эсда қолди?\nШавкат Мирзиёев Ўзбекистонга қайтиб келди. Кореяга ташриф нималар билан эсда қолди?\nЎзбекистон Республикаси президенти Шавкат Мирзиёев жорий йилнинг 22-25 ноябрь кунлари Корея Республикасига амалга оширган давлат ташрифидан сўнг мамлакатга қайтиб келди. Қуйида ушбу тарихий ташриф нималар билан ёдда қолганини эслаб ўтамиз.\n22 ноябрь куни Сеул халқаро аэропортида Ўзбекистон президенти шарафига икки давлат байроқлари кўтарилди, фахрий қаровул саф тортди. Давлат раҳбарини Корея Республикасининг расмий шахслари кутиб олди.\nМирзиёев 23 ноябрь куни икки мамлакатнинг иқтисодий ва молиявий тузилмалари раҳбарлари, етакчи ишбилармонлари иштирокидаги Жанубий Корея –Ўзбекистон бизнес-форумида қатнашди. Президент сўзга чиқиб, икки мамлакат ўртасидаги савдо-иқтисодий алоқалар ривожланиб бораётгани, Ўзбекистонда бизнес юритиш учун етарли шароит ва имкониятлар яратилаётганини қайд этди, Ўзбекистон Корея Республикаси бизнес вакиллари билан ҳамкорлик қилишдан манфаатдор эканлигини таъкидлади.\nШавкат Мирзиёев форумда қатнашаётган Ўзбекистон делегацияси вакилларига мурожаат қилган. Президент вазирлар, компаниялар, банклар ва ташкилотларнинг раҳбарларини бирма-бир тургизиб, уларга топшириқлар берган. Мирзиёевнинг тадбиркорлар билан мулоқот қилишдаги халқчил услуби мезбонларда катта таассурот қолдирди. «Биз сиздан шундай, раҳбар ва тадбиркорлар ўртасидаги мулоқот услубини ўрганамиз. Бугун сиз бизга мастер-класс ўтдингиз», деган Корея делегацияси вакилларидан бири.\nКорея президенти эса Ўзбекистонни Марказий Осиёнинг муҳим давлати деб атади. «Янги сиёсат доирасида, Евроосиё мамлакатлари билан ҳамкорлик қилиш учун янги комиссия тузишни, шунингдек, иқтисодий, транспорт ва энергетика сингари турли соҳаларда қўшма лойиҳаларни амалга оширишни режалаштирмоқдамиз. Ушбу режа марказида Марказий Осиёда муҳим давлат саналувчи Ўзбекистон бор», – деган Мун Жэ Ин.\nШунингдек, давлат ташрифи давомида Корея Республикасида Шавкат Мирзиёевнинг Ўзбекистон Республикаси президенти лавозимидаги фаолиятининг биринчи йили ҳақида корейс тилида “Ўзбекистон Республикаси Президенти Шавкат Мирзиёев” номли китоб чоп этилгани маълум бўлди. 20 ноябрь куни нашр этилган ушбу китоб 8 бўлимни ўз ичига олган 320та саҳифа ва кўплаб суратлардан иборат бўлиб, 50 минг нусхада чоп этилди.\nШавкат Мирзиёевнинг Сеулга давлат ташрифи биринчи куни 8,9 миллиард долларлик ҳужжатлар ҳамда келишувларни имзоланди. Маълумотларга кўра, 75 та ҳужжат имзоланган. Хусусан, энергетика ва нефтгазкимё соҳасида – 2,95 млрд. долларлик, банк-молия соҳасида – 2,7 млрд. долларлик, қурилиш ва инфратузилмани ривожлантиришда – 1,7 млрд. долларлик келишувлар имзоланган.\nШунингдек, давлат ташрифи мобайнида ўзаро манфаатли савдо-иқтисодий ҳамкорликнинг кенгайтирилишига қаратилган бир нечта муҳим келишувларга эришилди. Бундан ташқари, икки мамлакат вакиллари ўртасида турли даражадаги шартнома ва меморандумлар имзоланди.\nТашриф доирасида икки мамлакат ҳукуматлари ўртасида Ўзбекистоннинг Жаҳон савдо ташкилотига қабул қилинишида, хусусан, мазкур ташкилотга аъзо бўлишнинг натижасини баҳолаш, миллий қонунчиликнинг ЖСТ келишувлари талабларига мослиги экспертизаси ҳамда техник, консультатив ва манфаатдор вазирлик ва ташкилотларга мутахассислар кўмагини бериш йўллари орқали Корея Республикасининг қўллаб-қувватлаши бўйича меморандум ва Йўл харитаси имзоланди.\nКорейс бозорига юқори қўшимча қийматли маҳсулотлар экспорти ҳажмини ошириш мақсадида Корея саноат технологиялари институти (KITECH) ва Корея нодир металлар институти билан Ўзбекистон Республикасида Нодир металлар ва қотишмалар илмий-тадқиқот Марказига асос солиш бўйича шартнома тузилди.\n23 ноябрь куни Шавкат Мирзиёев Корея Республикаси мустақиллиги йўлида жон фидо қилган қарийб 170 минг одам хоки қўйилган Миллий ёдгорлик мажмуасини зиёрат қилди. Президент матбуот хизмати хабарига кўра, давлат раҳбари ватанпарварлар хотирасига ҳурмат бажо келтириб, ёдгорлик пойига гулчамбар қўйган.\nШавкат Мирзиёев 24 ноябрь куни Сеул шаҳрида БМТнинг собиқ бош котиби Пан Ги Мунни қабул қилди. Самимий ва очиқ руҳда ўтган мулоқотда давлат раҳбари Пан Ги Мун БМТга Бош котиблик даврида Ўзбекистон билан БМТ ҳамкорлигида самарали лойиҳалар амалга оширилганини ёдга олди. Пан Ги Мун Шавкат Мирзиёевга Ўзбекистон ва Жанубий Корея ўртасидаги алоқаларни мустаҳкамлашга қўшаётган ҳиссаси учун миннатдорлик изҳор қилган.\nШунингдек, Мирзиёев 24 ноябрь куни Корея Республикаси Миллий Ассамблеяси спикери Чон Сэ Гюн билан учрашди. Спикер давлат раҳбарини қутлар экан, Жанубий Корея ва Ўзбекистон ўртасидаги дўстлик ва стратегик муносабатларни янада мустаҳкамлаш кенг кўламли ҳамкорликни кенгайтиришда муҳим ўрин тутишини таъкидлади. Президент Корея Республикаси Миллий Ассамблеяси фаолияти билан танишди.\nПрезидент Корея Республикаси пойтахти мэриясига ҳам ташриф буюрди. Шавкат Мирзиёев фахрий меҳмонлар китобига ўзининг тилакларини ёзиб қолдирди. Учрашувда Ўзбекистон билан Жанубий Кореяни дўстлик ришталари, ўзаро манфаатли ҳамкорлик ва стратегик шериклик муносабатлари мустаҳкам боғлаб тургани алоҳида таъкидланди. Ўзбекистон Республикаси президенти Шавкат Мирзиёевга Сеул шаҳрининг фахрий фуқароси унвонини беришга бағишланган маросим бўлиб ўтди. Давлат раҳбари халқларимиз ўртасидаги дўстлик рамзи сифатида Тошкент шаҳрида Сеул кўчасини ташкил қилиш таклифини билдирди. Президент Шавкат Мирзиёевга Сеул шаҳри фахрий фуқароси унвони тантанали топширилди.\n«Биз Ўзбекистонда сизларнинг муваффақият тарихингизни синчиклаб ўрганмоқдамиз. Ўзбекистондаги ислоҳотлар ҳам ўз вақтида Кореяда бўлгани каби, шундай интенсив суръатда кетишига ҳаракат қилмоқдамиз», – дея айтиб ўтди президент Мирзиёев. Ўзбекистон президентининг таъкидлашича, Сеул, унинг архитектураси, транспорт тизими, тозалиги жуда ҳам ёққан. «Шу кунлар давомида мен Сеул, Корея ва унинг халқига бўлакча меҳр қўйдим», – дея айтиб ўтди президент.\nЎзбекистон Республикаси президенти Шавкат Мирзиёев Жанубий Кореяга давлат ташрифи доирасида Корея Республикаси бош вазири Ли Нак Ён билан ҳам учрашди. Президент Шавкат Мирзиёев Корея Республикаси Бош вазири Ли Нак Ён билан учрашувда эришилган келишувларни амалиётга изчил татбиқ қилиш, янги лойиҳалар устида ҳамкорлик алоқаларини янада такомиллаштириш масалаларини муҳокама қилди.\nШу билан Ўзбекистон Республикаси президенти Шавкат Мирзиёевнинг Корея Республикасига тарихий бурилиш ясовчи давлат ташрифи ўз якунига етди. Таҳлилчиларнинг фикрига кўра, мазкур давлат ташрифи Ўзбекистон ва Корея ўртасидаги муносабатларни янги сифат босқичига кўтаради.\nКорея институти раҳбари Ўзбекистондаги вазирлик маслаҳатчиси бўлди\n«Қизил» Мерсисайд «кўк» Лондонга қарши: «Ливерпуль» бугун «Челси»ни қабул қилади


Спортчилар оиласиданман. Отам Раҳим Каримов оғир атлетика бўйича беш карра Ўзбекистон чемпиони, спорт устаси, халқаро тоифадаги ҳакам эди. Қаҳрамон исмли акам бокс бўйича спорт усталигига номзод. Улуғбек эса нуфузли олий ўқув юртида миллий кураш кафедраси ўқитувчиси. Синглим Гулчеҳра енгил атлетика бўйича вилоят чемпионлигини қўлга киритган. Акам Юсуфжон эса эркин кураш бўйича спорт устаси бўлганди. Фарзандларим ҳам изимдан боришди. Учала ўғлим миллий кураш, дзюдо ва самбо билан шуғулланиб, халқаро мусобақаларда мамлакатимиз шарафини муносиб ҳимоя қилишаётир. Шогирдларимни айтмайсизми? Улар эришаётган натижаларни кўриб, кўнглим тоғдек кўтарилади.\nБу ҳузур-ҳаловатни менга Мустақиллик бахш этди. Унинг шарофати билан орзуларимиз ушалди. Меҳнатимиз қадр топди. Бугун шогирдларимиз билан дунёнинг манаман деган спортчилари ҳам ҳисоблашишаяпти. Мураббий сифатида бундан доимо фахрланиб юраман. Келгусида ҳам яна кўплаб шогирдларни тарбиялаб, камолга етказиш — олий мақсадимдир.\nБухоро шаҳридаги 2-болалар ва ўсмирлар спорт мактаби мураббийи,\n«Соғлом авлод учун» ордени соҳиби.\nМазкур рукндаги бошқа мақолалар: « Ёш шахматчиларимиз муносиб қатнашди\tПешқадамлар очко йўқотмади »


Шу боис ҳозирги кунда мазкур ноёб меросни асраб-авайлаш, моҳир усталар яратган мактабларни такомиллаштириш мақсадида миллий ҳунармандчилик ривожига алоҳида эътибор қаратилмоқда. Бу эса, ўз навбатида, устаю устазодалар фаолиятининг янада кенгайишига имкон яратаётир. Президентимизнинг 2010 йил 30 мартдаги “Халқ бадиий ҳунармандчилиги ва амалий санъатини ривожлантиришни янада қўллаб-қувватлаш тўғрисида”ги Фармони бунда жуда муҳим аҳамиятга эга. Пойтахтимиздаги Маданият ва санъат кўргазмасида бўлиб ўтган тадбирда ҳам шулар алоҳида таъкидланди.\nАйтиш жоизки, қўлда ясалган буюмлар кўргазма-савдосига бағишланган мазкур анжуман ҳунармандлар фаолиятини янада рағбатлантиришга хизмат қилади.\n— Кўргазма тайёрлаётган маҳсулотларимизга ишончли харидор топишга кўмаклашаяпти, — дейди нуроталик каштадўз Гулнора Ўролова. — Очиғи, шогирдларим ёрдамида яратилган совғабоп буюмларимиз — сумкачаю ҳамёнчаларимиздан ҳайратланганлар орасида, айниқса, хорижликларни кўриб, ғурурланиб кетамиз. Кўргазма сабаб ҳунар ортидан нафақат умрбоқий анъаналаримиз бардавом-лиги, балки моддий манфаатдорликка ҳам эришаяпмиз.\nТаъкидлаш керакки, юртимизда аёлни улуғлаш, унинг жамиятдаги нуфузини ошириш борасида қабул қилинган ҳуқуқий ҳужжатлар нозик хилқат вакилларининг истеъдодлари юзага чиқиши учун имкониятлар эшигини кенг очди. Тадбиркорларга имтиёзли шартларда кредитлар берилаётгани ҳам бу борада муҳим омил бўлмоқда.\n— Аёлларимиз фарзанд тарбияси билан шуғулланиш баробарида, иқтисодиётимиз тараққиётига, илм-фан ривожига ҳисса қўшиш орқали ўз иқтидорларини намойиш этишмоқда, — дейди тадбир иштирокчиларидан бири, Самарқанд шаҳрилик миллий либослар устаси Умида Фозилова. — Шу жиҳатдан олиб қаралганда, кўргазма-савдо хотин-қизларнинг мазкур йўналишлардаги муваффақиятларини кўрсатиш билан бирга, тажриба орттиришларида катта роль ўйнаяпти.\nКўргазмага қўйилган Марғилоннинг камалак нусха атласу адраслари, беқасам, бахмал, Хоразмнинг ёйма усулида тикилган ва қавилган чопонлари, нимчалар, Бухоро зардўзлик буюмлари, уста-кулол Марат Ҳодиев қўлида сайқал топган сопол қўғирчоғу ўйинчоқлар, заргарлик ҳамда атторлик маҳсулотлари... Буларнинг барчаси инсондан катта истеъдод, изланувчанлик ва сабрли меҳнатни талаб этади. Ўз-ўзидан аёнки, бундай кўргазма-савдо, ярмаркалар қатор хорижий давлатлар билан ҳамкорликни йўлга қўйиш, миллий ҳунармандчилик буюмларимизни жаҳонга кўз-кўз этиш имконини бераётир.\nКўргазма-савдода 70 нафар ҳунарманд, бадиий безак усталари ўз маҳсулотлари билан қатнашди. Тадбир доирасида ёшлар учун маҳорат сабоқлари ўтказилди.\nМазкур рукндаги бошқа мақолалар: « Ватанга муҳаббат ифодаси\tШу азиз Ватан — барчамизники! »


Грузияда президент сайловида Саломе Зурабишвили ғолиб бўлди\nГрузияда бўлиб ўтган президентлик сайловида Саломе Зурабишвили ғалаба қозонди. Мамлакат Марказий Сайлов комиссиясининг маълумотлари шундан далолат беради.\nБюлетенларнинг деярли 100 фоизи ҳисоблаб чиқилганида сайловларнинг иккинчи босқичида Зурабишвили учун сайловчиларнинг 59 ярим фоизи овоз бергани маълум бўлди. Мухолифат номзоди Григол Вашадзе 40 фоиздан кўп овоз тўплади.\nГрузияда сешанба куни бўлиб ўтган президентлик сайловларининг иккинчи босқичида, хорижда овоз берганлар ҳисобга олинмаганида, 56 фоиз сайловчи иштирок этди. МСК маълумотига кўра, Зурабишвили Грузиянинг деярли барча йирик шаҳарларида, жумладан, Тбилисидаги барча ўнта округда, шунингдек Кутаиси, Поти, Батуми, Зугдиди ва Горида ғолиб бўлди.\nҲам Зурабишвили, ҳам Вашадзе бир вақтлар Грузия ташқи ишлар вазирлигига раҳбарлик қилган. Саломе Зурабишвилини ҳукмрон “Грузия орзуси” партияси қўллаб-қувватлади. Унинг сайловолди дастурининг асосий ғояси Грузиянинг НАТОга аъзолиги ва мамлакатни тинч йўллар билан бирлаштириш бўлди. Григола Вашадзе номзодини собиқ президент Михаил Саакашвили бошчилигидаги мухолифатдаги “Ягона миллий ҳаракат”коалицияси илгари сурди.\nБир ой муқаддам бўлиб ўтган сайловларнинг биринчи босқичида Зурабишвили ғалаба қозонган эди. Ўшанда мухолифат хукуматни овоз берш натижаларни сохталаштиришда айблаган, Михаил Саакашвили эса бу ҳолда Грузияда "халқ нафратининг цунамиси кўтарилиши"ни айтган эди.\nГрузияда президент олти йилга сайланади. Бу грузин давлат раҳбарининг тўғридан тўғри энг охирги сайланишидир.


Beeline акция давом этаётгани ҳақида хабар беради. Beeline Ўзбекистон абонентининг ҳисобини Beeline Россия абоненти $5 ва ундан отриқга тўлдирса, Beeline Ўзбркистон абоненти ўз балансига уч маротаба кўп маблағни олади. Масалан, ҳисоб $5 тўдирилса, абонент асосий балансига $5, бонус балансига $10 олади.\nАкция 31 июль кунига қадар амал қилади.\n16:29 Beeline Uzbekistan иловаси фойдаланувчилари учун акция бўйича бепул дақиқалар тақдим этилади


Қандай қилиб бола пайдо бӯлади? – КУН УЗ\nГлавная / Без рубрики / Қандай қилиб бола пайдо бӯлади?\nanvarj63 15.04.2019\tБез рубрики Comments Off on Қандай қилиб бола пайдо бӯлади? 98 Показы\nТабиатнинг жинсий яқинлиқдан кўзда тутган мақсади янги ҳаётнинг дунёга келишини таъминлашдир. Қандай қилиб инсон-дан инсон пайдо бўлади? Ёруғ дунёни кўргунича у қандай яшай-ди?\nҲомиланинг пайдо бўлишига сабаб уруғланишдир. У жинсий яқинлик натижасида аёл тухум ҳужайрасининг эркак пушт ҳужай-раси сперматазоид билан қўшилиб кетиши (цингалия) оқибатида юзага келади. Қинга тушган сперматозоидлар бачадон бўйни ор-қали бачадон бўшлиғига, сўнгра тухум йўлига ўтиб, шу ерда жинсий яқинлиқдан 1,5—2 соат ўтгач, тухум ҳужайра билан тўқнаш келади. Тухум ҳужайранинг пусти ҳисобланадиган юпқа пар дани тешиб фақат битта сперматозоид (энг кучлиси) ичкарига ўтиб олади; сперматозоид ядроси ва тухум ҳужайра бир-бирига қўшилиб кетади (бу вақтда тухум ҳужайрада шундай мураккаб ўзгаришлар юз берадики, натижада бошқа миллионлаб сперматозоид ўтолмай ҳалок бўлади) ва уруғланиш (цингалия) содир бўлади.\nДастлаб уруғланган тухум ҳужайра (зигота) фақат микроскоп-лардагина кўринадиган жуда кичик томчи ҳолида бўлади. Бачадон найининг тўлқинсимон қисқариши туфайли уруғланган тухум бачадон бўшлиғи томон сурилиб боради. Айни вақтда уруғланган тухумда бўлиниш жараёни бошланади: аввал икки нимтага ажра-лади, уларнинг ҳар бири ўз навбатида яна бўлинаверади. Шундай қилиб, битта тухум ҳужайрасидан шаклан диаметри 1,5 мм ли тут мевасига ўхшаб кетадиган шарсимон танани ҳосил қилувчи беҳи-соб ҳужайралар пайдо бўлади. Мана шу бир талай ҳужайралардан аста-секин жуда мураккаб йўл билан табиатнинг энг ажойиб туҳфаси — ҳомила, одам пушти (ҳомила тухуми) ҳосил бўлади. У эмбрион ичида ривожланиб боради. Айтиш керакки, ҳомиланинг энг мураккаб, энг сирли даври ҳам айнан ана шу давр. Ҳеч бир аёл ўз ичида кечаётган бу мураккаб жараёнларни ҳис қилмайди, қачон ҳомиладор бўлганини ҳам айтиб бера олмайди.\nБачадон бўшлиғига тушган ҳомила тухуми 6—8 кунда бачадон шиллиқ пардасига пайвандланиб ўрнашиб олади ва ҳомиладорлик (бўйида бўлиш) вужудга келади. Ҳомиладорлик 9 ой — 40 ҳафта ёки 280 кун давом этади ва боланинг туғилиши билан якунланади.\nҲомиладорлик вужудга келиб ҳомила шакллана бошлаган пайт-дан аёл организмида ҳам тегишлича ўзгаришлар жараёни кечади. Юқорида айтиб ўтганимиздек ҳомила она қонидан кислород ва озиқ моддаларини (оқсил, ёғ, углевод, сув, витаминлар, гормон-лар, минерал тузлар) олади. Ҳомиладорликнинг 4-ойи бошида плацента, яъни йўлдошнинг таркибий қисми — бола ўрни ҳосил бўлади. Ҳомила узун чилвир ипга ўхшаш (тахминан 50 см) киндик орқали плацента билан туташади. Киндиқдан қон томирлари ўтади, плацента эса бачадон деворига ўрнашган бўлади.\nОна орга-низми билан ҳомиланинг плацента орқали боғланиши бола туғилгунга қадар давом этади. Муболаға қилмасдан айтиш мумкин-ки, туғилажак боланинг ривожланиши ва саломатлиги плацентанинг тўғри тузилиши, шаклланиши (катталиги, қалинлиги, тўликди-ги) ва фаолиятига боғлиқ. Плацента мураккаб кимё лаборатория -си вазифасини бажаради, унда она қонидан келадиган озиқ модда бир сидра «қайта ишланиб» болага ўтади. Плацента айни вақтда ҳомиланинг ҳар турли нохуш ташқи таъсирлардан сақлаб туради-ган ўзига хос тўсиқ вазифасини ҳам бажаради.\nҲомиладор аёллар турли дори-дармонларни фақат врачнинг рухсати билан ва унинг назорати остида қабул қилишлари ва ҳар хил инфекциялардан сакланишлари лозимлигини ҳомила бошланишиданоқ уларга ту-шунтириб борилади. Сабаби плацентанинг танлов қобилияти анча паст. У она организмига тасодифан тушиб қолган бегона модда-ларни ҳам онадан ҳомилага ўтказиб юбориб, унга зиён етказиши мумкин. Плацента деярли барча кимёвий ва доривор моддаларни, кўп вирус ва микробларни ўтказиб юборади. Бола туғилгандан кейин плацента бачадон деворидан ажралади ва киндик, ҳомила пардалари билан биргаликда туғруқ йўллари орқали ташқарига чиқади.\nҲомила кун, ҳафта, ой сайин усади ва ривожланади. 18-кун-даёқ мўжизавий томчининг шакли ўзгара бошлайди, у торайиб чўзилади. Унда асаб, қон ишлаб берувчи юрак-томир, ҳазм қилиш, чиқариш ва бошқа аъзоларнинг куртаклари ҳосил бўла бошлайди ва юракка ўхшаш нарса вужудга келади. Бу миттигина «тана»да томир ура бошлайди. Яна 8 кун ўтгач, томчи икки баравар узаяди, унинг юзасида жуда кичкина бўртмачалар билиниб туради, ке-йинчалик улар қулоқ, ияк, умуртқаларга айланади. Бу жараён 7-ҳафтада содир бўлади.\nҲомиланинг икки ойликкача бўлган ривожланиш даври эмб рионал даври дейилади. 2 ойликда ҳомиланинг бўйи 3 см, массаси 11 г бўлиб, сут эмизувчилардан фарқ қилмайди — кўзлари йирик, бош суяги катта, кўриниши балиқни эслатади. Ҳомила секин-аста одам қиёфасини ола бошлайди. 11 ҳафтадан сўнг увоққина одам организ-ми шаклланади. Ҳомиланинг аъзо ва системалари ҳамда плацента етилиб боради ва мукаммаллашади.\nОна ҳомиланинг ҳаракатини биринчи ҳомиладорликда 20-ҳаф-тадан сеза бошлайди. Ҳомила қисқа-қисқа турткилар ёки мускул-ларни қўзғатиб юборадиган даражада ўзини ростлаш, керишишга ўхшаш қаттиқ ҳаракатлар қилади. Шунингдек, ҳомиланинг юрак уришини ҳам эшитиш мумкин; у онанинг юрак уришидан деярли икки баравар тезроқ уради. Лозим бўлса, 5—6 ҳафталик ҳомиланинг юрак уришини махсус аппаратларда аникданади. 5 ойлик ҳомиланинг қулоқлари яхши эшита бошлайди, у фақат онанинг юрак уришинигина эмас, балки ҳали ўзи кўрмаган, билмаган сирли ташқи дунйодан эшитилаётган қаттиқ овозларни ҳам ажрата олиш қобилиятига эга. Унинг ҳам ўзига яраша ташвишлари бор: онаси ҳаракат қилаётган вақтда беҳосдан нозик танаси қисилиб шикастланмаслиги учун маҳкам ўрнашиб олишга улгуриши керак; она дам олаётган пайтда эркин бўлиши, қўл-оёқларини бемалол ёзиб олиши мумкин.\nҲомиладорликнинг охирида ҳомиланинг бўйи 50 см ва ундан ортиқ, оғирлиги 3200—3500 г (баъзида ундан ҳам ортиқ) бўлади. Шуни ҳам таъкидлаш лозимки, тўнғич боладан кўра, кейингила-рида ҳомиланинг вазни оғирроқ бўлади, 5—6-боладан сўнг яна кичиклашади. Туғилажак боланинг ўзи ёруғ дунё юзини кўришга астойдил тиришади, кунига 200 дан ортиқ ҳаракатлар қилади, энди қўл-оёқларини қимирлатиш билан чегараланиб қолмай, ағда-рилиб ҳам туради. Ичаклар, буйрак, меъда ишлаб туради, териси-нинг ранги ўзгариб буришганлари текисланади. Гўё ҳамма ҳара-катлагж билан: «қани нимам мени одамга ўхшамайди», деяётган-дай. Ўхшашлигини исботлаш маъносида бармоғини сўради, ҳиқичоқ тутади. Бу ҳомила учун энг масъул давр ҳисобланади.\nҲомиланинг бачадонда қандай жойлашуви ҳаммани қизиқти-ради. Бачадонда ҳомила ҳар томондан ўзига хос қобиқ билан ўралган бўлади. Уни ўраб турадиган «қоғоноқ сувлари» деб аталадиган сарғиш рангдаги суюқлик ташқаридан бехосдан бўладиган зарбларга тўсиқ бўлиб, ҳомиланинг вазиятини ўзгартириб туришга имкон беради, қиндан инфекция келиб тушишдан сакдайди. Қоғоноқ суви оқсил, тузлар, микроэлементлар, ёғлар, қанд, гормонлар, ферментлар-дан иборат. Бундай тузилма ҳомиланинг ўсиши учун қулай шароит яратади, ташқи ғайриихтиёрий шикастлардан сакдайди, унга ҳаракатлар қилишга имкон беради. Тахминан ҳомиладорликнинг 30— 32-ҳафтасига қадар ҳомила бачадонда ўз ҳолатини осонлик билан ўзгартира олади, кейинчалик эса ҳаракатлар сустлашади.\nҲомиладорликнинг охирига келиб ҳомила она танасига нисбатан бўйла масига ҳолатда жойлашган бўлиб унинг бўйлама маркази бачадон билан она танасининг марказига мувофиқ келади. Ҳомиладорлик-нинг охирида 99,5 фоиз ҳомила боши пастга қараган тик ҳолатда бўйлама ҳолатини олади ва бу нормал ҳолат ҳисобланади. Ҳомила-дорликнинг 36-ҳафтасида қориндаги бола шу қадар катта бўлиб қоладики, бачадон бўшлиғида бор гавдаси билан ҳаракатлана олмайди, шунинг учун у ўзгармас вазиятни эгаллайди. Кўпинча боланинг боши пастга қараган, думбаси тепада, қўллари тирсак-ларидан букилиб, кўксига қовуштирилган, оёқлари чаноқсон бўғи-ми ҳамда тиззаларидан букилиб, танасига тақалиб, энгаги кўкра-гига тегиб туради, натижада бачадон бўшлиғига бемалол жойла-шиб олган тухумсимон тузилма вужудга келади.\nБачадонда боланинг боши юқорига, думбалари эса пастга қараган ҳолатда ётиши камдан-кам учрайдиган ҳодиса. Шундай бўлган тақдирда туғруқ вақтида ҳомилани тўғри ҳолатга ўнглаш учун шифокорнинг ёрдами керак бўлади. Ҳомиланинг ҳолати, қайси томони балан ётганини мутахассис шифокор кўриб билади, ноа-ниқ ҳолларда эса ултратовуш ёки рентгенография текширувида аникданади ҳамда зарур чоралар кўрилади.\nПред. Қандай қилиб кредит олиш мумкин\nСледующая Ҳомиладор бӯлиш сири – Нима қилиш керак биринчи?\n“Сиз буюк хулқ узрадирсиз…”


Акмал Бурҳонов Коррупцияга қарши курашиш агентлиги директори этиб тайинланди — Sof.uz\n15.07 11:20 1434 Ўзбекистон\nПрезидент қарорига биноан «Юксалиш» умуммиллий ҳаракати раиси ва Қонунчилик палатаси депутати Акмал Бурҳонов янги ташкил этилган Коррупцияга қарши курашиш агентлиги директори этиб тайинланди. Бу ҳақда бир қанча ОАВлар ўз манбаларига таяниб хабар бермоқда.\nШунингдек, Бурҳонов «Юксалиш» умуммиллий ҳаракати раиси лавозимини тарк этиши айтилмоқда.\nТайинловга қадар, Акмал Бурҳонов «Юксалиш» умуммиллий ҳаракатига раислик қилиб келаётган эди. Шу билан бирга, у Олий Мажлис Қонунчилик палатаси депутати (Адолат СДП) ва Парламентнинг Мудофаа ва хавфсизлик масалалари қўмитаси аъзосидир.\nМаълумот учун, Акмал Бурҳонов Наманган вилоятида 1981 йили туғилган. 2001 йили Тошкент Давлат юридик институти бакалавриатини ва 2003 йили магистратурасини, 2007 йили Нагоя Давлат университети (Япония) магистратура босқичини тугатган ҳамда 2007 йилдан Нагоя Давлат университети докторанти ҳисобланади.\nЭслатиб ўтамиз, 29 июнь куни президент фармони билан Коррупцияга қарши курашиш агентлиги ташкил этилганди.\nАгентлик коррупцияни олдини олиш ва унга қарши курашиш соҳасида давлат сиёсатини шакллантириш ва амалга оширишда махсус ваколатли давлат органи ҳисобланиб, Агентлик президентга бўйсунади ва Олий Мажлис палаталари олдида ҳисобдор бўлиши кўзда тутилган.\nАгентликка қуйидаги бир қатор ҳуқуқлар берилган эди:\nтайинлов Акмал Бурхонов Коррупцияга қарши курашиш агентлиги\n6.10 13:45 1229 Ўзбекистон